Девбачча | www.ziyouz.uz\nБош саҳифа Ўзбек халқ оғзаки ижодиЎзбек халқ эртаклариДевбачча\nҚадим замонда бир бой бор экан. У бойнинг фарзанди йўқ экан. Бой кўп хотин олибди. Охирида бир хотинидан ўғил кўрибди. Бой борган сари камбағаллашиб қолибди, ўғли эса катта бўлаверибди. У бойнинг жўралари кўп экан, бой дўстларининг туз-намагини кўп еган экан. Бироқ ўғлини тўй қилиш учун бойнинг ҳеч нарсаси қолмабди.\nБой жўралари билан маслаҳатлашиб, тўйни ўтказмоқчи бўлибди. Жўралари қарз беришга ваъда қилишибди. “Қачон тўй қилсанг, бизга хабар бер”, деб кетишибди. Орадан бир неча йил ўтгач, бой тўй қилмоқчи бўлиб ҳаракат қилибди. Бироқ у жўраларини эсидан чиқариб юборган экан. Кунлардан бир кун тўйдан хабар олиш учун уч жўраси ўз хизматкорларини юборибди. Улар келиб бойнинг ҳовлисидан:\n— Бой ака тўйини ўтказдими, йўқми? — деб сўрабди. Шу вақт бойнинг ўғли томда шохдор учириб турган эди. Бола “Нима ишингиз бор, тўй аллақачон бўлиб ўтган”, деб аччиғланиб жавоб берибди. Улар эса: “Бизлар шунча яхшилик қилдик, у билмади”, деб қайтиб кетибдилар. Бу қўпол ҳаракатдан хабар топган бойнинг жўралари аччиғланиб, бойнинг қишлоғига бостириб келибдилар. Бой ниҳоятда камбағаллашиб қолган экан. У югуриб ўғлининг олдига келиб:\n— Эй, ўғил, энди нима қиламиз? У бойлар келиб бизнинг кулбамизни кўкка совуради, — дебди. Ўғли отасига:\n— Қўрқманг, ота, — деб бутун рўзғор-анжомни бир арқонга боғлабди. Отасини ўнг кифтига, онасини чап кифтига кўтариб, ҳув-ё манҳу, — деб бир чўл-биёбонга жўнаб кетибди. Кўп йўл юрибди, йўл юрса-да, мўл юрибди. Бир дарёнинг лабига етиб келибди.\nУ ер турли мевалар билан тўла, олмалар пишган, тагига тушган, бир жаннатмакон ер экан. Бола ота-онасидан:\n— Шу ерда яшаймизми? — деб сўрабди. Улар рози бўлишибди.\nЎша оқшом боланинг отаси қаттиқ касал бўлиб ўлибди. Бола отасини кафанлаб, гўр қазиб кўмибди. Ўзи эса отасининг гўрига гўрбон бўлиб ётибди. Ярим кеча бўлганда бир баҳайбат дев келиб отасининг гўрини тимдалайверибди, аққа-баққа тупроғини отибди. Ботир ўрнидан туриб:\n— Сен қандай баҳайбат жондор, ўлик билан нима ишинг бор. Мен билан гаплаш, — дебди. Дев қулоқ солмай гўрни кавлайверибди. Шу чоқ ботирнинг аччиғи келиб, қўлига бир катта тош олиб девни қувлаб кетибди. Дев қочибди, бола қувлайверибди. Бориб-бориб дев бир баланд тоғнинг тагидаги ғорга кириб кетибди. Ботир ҳам ғорга кирибди. Қараса, ғорнинг ичида қирқ уй бор эмиш. Ҳаммасига тилла қулф урилганмиш. Қирқ уйнинг калити бир мушукнинг бўйнига тақилган эмиш.\nБотир мушукни авайлаб ушлаб олибди. Калитдан биттасини олиб, бир хонани очибди.\nҚараса, дунёдаги ҳамма нарсадан бор эмиш. Уйни қулфлаб қайтиб чиқиб, ғорнинг оғзини бир тош билан бекитиб, онасининг олдига борибди. Борса, онаси ухлаб ётган эмиш. Нима бўлганини, кўрганини айтмасдан, онасини елкасига кўтариб ғорга қараб жўнабди. Ғорнинг оғзини очиб. онаси билан ичкари кирибди.\n— Она, шу ерда яшаймиз, — деб онасини қўйиб, ўзи отхонадан бир от олиб миниб, шикорга чиқиб кетибди. Орадан бир неча ойлар ўтибди. Ботир бир кун овдан келаётса, йўлда бир чақалоқ йиғлаб ётган эмиш.\nБотир онасининг олдига кириб:\n— Бир чақалоқ йиғлаб ётибди. Шуни сенга олиб келиб берсам, боқиб катта қилиб берасанми, у сенга ҳамроҳ бўлар эди, — деб маслаҳат қилибди. Бу чақалоқни онасининг ўзи туғган экан. Бола эрининг гўрини кавлаган девдан бўлган экан. Ўғлидан қўрқиб, у келадиган йўлга ётқизиб қўйган экан.\nКундан-кун, ойдан-ой ўтиб, бола йўртма бўлибди. Девни Ботир овга кетган вақтда онаси чўян сандиққа солиб қулфлаб қўяр экан. Ҳалиги йўртма бўлиб қолган бола “Ота, ота, сандиқдан баққа чиқ”, — деб чақирибди.\n— Она, бу сандиқда нима бор? — деб сандиқни бир уриб уч бўлак қилиб ташлабди. Ичидан дев чиқиб ботир билан олишиб кетибди. Бола девни йиқитиб гўштини майдалаб, терисидан бир тасма олиб, белига боғлаб, онасини ҳам, дев укасини ҳам ташлаб “ҳаё-ҳу, ман-ҳу”, деб чиқиб кетибди. Ботир кўп йўл юрибди, йўл юрса ҳам мўл юрибди. Бир чўлга — бир равотга етиб борибди. Равотнинг бир чеккасига отини боғлаб, аққа-баққа қараб, қулоқ солса, равотнинг ичидан одам товуши чиқаётган эмиш. Бу жой ғирт ўғриларнинг макони экан. Ўғрилар суҳбат қилиб, “Бизлар кўп кишимиз. Орамизда бирорта муллабачча йўқ”,— деб турган экан. Бу сўзни ботир эшитиб, ўзини мулла қилиб кўрсатибди:\n— Ассалому алайкум, — деб уларнинг олдига кириб борибди.\n— Агар саломинг бўлмаса, икки ямлаб бир ютардик, — деб ўғриларнинг каттаси гап сўрабди. Ботир:\n— Мен фалон шаҳарда муллабачча эдим, кўп турдим, дунёнинг бошқа ёқларини ҳам кўрай деб саёҳатга чиқиб, шу ерларга келиб қолдим, — деб жавоб берибди.\n— Тилагимиз шу эди, — деб ўғрилар суюниб кетибди. Ботир булар билан юраверибди.\nЭнди гапни ғордаги онаси билан укасидан эшитинг. Укаси катта бўлиб, ақлини танигандан кейин, онасига ғазаб билан:\n— Менинг отам, акам, ҳеч кишим йўқми? — деб сўрабди. Онаси:\n— Бир қошиқ қонимдан ўтсанг айтаман, — деб ҳикоя қила бошлабди.\n— Сенинг бир одамзод аканг бор эди. Жуда баджаҳл ботир эди. Сени мен девдан туғган эдим, отангни чўян сандиққа солиб қулфлаб қўяр эдим. Бир кун сен бориб: “Ота, ота сен баққа чиқ”, деб чақирганингда аканг, сандиқни уриб синдириб, отангни ўлдириб, ўзи чиқиб кетган.\nБу сўз болага таъсир қилиб:\n— Бўлмаса, мен ҳам акамни ахтариб бораман,— деб отхонадан от олиб, акасининг либосига ўхшаш либосни кийиб кетидан жўнабди. Бола юра-юра акаси турган равотга етибди. Борса, ўғрилар йўқ экан, салом бериб кирибди, акасидан ҳол-аҳвол сўраб танишибди. Бироздан кейин, акаси:\n— Ука, сен менинг ўрнимда муллавачча бўлиб, менинг хизматимни бажаравер, мен мамлакатнинг яна бошқа ерига бораман. Лекин бир бўртма шартим бор: ҳужрага икки товоқ ош қўйдим, кунига уч марта хабар ол, ош айнимаса мен соғ бўламан. Ошнинг бири қонга, бири йирингга айланса, менинг кетимдан албатта бор. Ўшанда сен менга ярайсан, деб жўнаб кетибди.\nБотир юра-юра бир қишлоққа етибди. Катта кўчада бўлаётган базм, тўполон устидан чиқибди. Ботир бир кишидан сўраса, шу шаҳар подшосининг тўйи экан. Тўй экан-да, деб Ботир ўтиб кетаверибди. Ботир кўп йўл юргандан кейин бир шаҳарга етиб борибди. Бу шаҳарда катта ва кичик ҳамма йиғлар эмиш. Ботир ўзича ўйлаб: “Бу қандай ҳодиса, у шаҳарда ўйин-кулги, бу жойда йиғи-сиғи”, деб бир кампирдан сўрабди.\n— Ҳу тоғда бир аждарҳо бор, ҳар оқшом бир кишини ютади. Бу оқшом подшоҳимизнинг бирдан-бир қизини ютмоқчи. Шунинг учун ҳамма шаҳар халқи йиғи-сиғида, — дебди. Шунда ботир:\n— Ажаб қизиқ, шунча халқ битта аждарҳодан қўрқиб, битта одам ютқизасизларми? — деб кампирга қараб кулибди. Кампир:\n— Бошингга тушса, шунда биласан, — деб жавоб қайтарибди. Ботир ўша аждарҳо турган тепага қараб йўл олибди. Йўлда ўлиб ётган эшакни кўриб қолиб ўз кучини синаш учун эшакнинг думини тортибди. Эшак думи қўлига узилиб чиқибди. “Сен керак бўлиб қоларсан”, деб думни олиб бораётса, подшоҳнинг қизи аждарҳонинг йўлида турган экан. Қиз йигитни кўриб:\n— Ҳой йигит, келма, жувонмарг бўласан”,— деб қичқирибди. Йигит “Ботир киши аждарҳодан қўрқадими”, деб қиличини яланғочлаб, қизнинг олдига борибди. Қиз билан хайрлашиб:\n— Мен чарчаганман, бир ухлаб олай, — деб қизнинг тиззасига бошини қўйиб, қаттиқ уйқуга кетибди. Аждарҳо келар маҳал бўлиб қолибди. Аждарҳо дамига торта бошлабди, тоғ-тошлар титраб, ларзага келиб, тўполон бўлибди. Қиз йигитни аста уйғотибди. Ботир ҳеч уйғонмабди. Шу чоғ қиз йиғлаб турган экан, бир томчи кўз ёши йигитнинг юзига томибди, йигит сесканиб уйқудан турибди. Қараса, ваҳимаси зўр аждарҳо келаётган экан. Йигит аждарҳонинг йўлини тўсиб турибди.\nАждарҳо йигитни дамига тортган экан, йигит ўрнидан қимирламабди. Аждарҳо: “Бундай зўр кишини шу ёшга киргунимча кўрганим йўқ эди”, деб ваҳимага тушибди. Аждарҳо тантилик учун йигитнинг олдига келибди. Йигит: “Менинг бир шартим бор, аждарҳо. Шуни бажарсанг, мени ютарсан. Менга ўз юнгингдан битта юлиб берасан, жонинг оғримаса, мени ютасан”, дебди. Аждарҳо “Ҳа, хўп”, деб кўп азоб билан бир тукидан олиб ботирга берибди. “Ҳали сенинг берган тукинг шуми”, деб қўлтиғидаги эшак думини аждарҳога отибди. Аждарҳо қўрқиб кейинга чекиниб, қочаётганида ботир қиличи билан уриб уч бўлак қилиб, аждарҳонинг думини қизнинг қўлига олиб келиб берибди.\n— Сен меники, мен сеники,— деб ваъдалашибди. Йигит:\n— Сенинг отанг тўй қилмоқчими? — деса, қиз:\n— Менинг бир шартим бор, кимки шу шартимни бажарса, шунга тегаман, — деб жўнаб кетибди.\nЙигит бир сарҳовузнинг бўйида дам олиб ётибди. Подшоҳ қизимнинг ўлик-тириклиги хабарини ким олиб келса, тирик бўлса ҳам қизимни бераман, ҳам ўз ўрнимга подшоҳ қиламан, — деб жарчи қўйдирибди. Ҳеч ким аждарҳо қошига қўрқиб бормас эмиш. Шунда бир мард кал бор экан:\n— Мен бораман, — деб жўнаб кетибди. Қўрғонга борса, қиз соғ-саломат ўйнаб-кулиб ўтирган экан. Кал қиздан сўрабди:\n— Даҳшатли аждардан қандай қутулдинг?\n— Мени бир азамат ботир йигит келиб қутқарди, — деб жавоб берибди. Кал:\n— Ишонмайман, бу ёлғон, — дебди. Шунда қиз:\n— Ишонмасанг, мана аждарҳонинг думи, — деб калнинг олдига ташлабди. Кал думни олиб қочибди. Кал подшоҳ олдига бориб:\n— Мана мен аждарҳони ўлдириб келдим, — деб ўзини мақтабди.\nПодшоҳ суюниб қирқ кеча-ю қирқ кундуз тўй-томоша қилиб қизни калга бермоқчи бўлибди.\nТўй бошланиб, тамом бўлар оқшоми қиз отасидан:\n— Мени кимга беряпсизлар? — деб сўрабди. Подшоҳ:\n— Сени фалончига беряпман,— деганда, қиз:\n— Менинг бир шартим бор, ким шу шартимни бажарса, ўшанга тегаман: Кимдаки, қирқ дарахтни томири билан қўпориб олиб бошқа жойга ўтқазса, дарахтнинг учига носқовоқни осиб, ўқ ёй билан нос қовоқни синдирса, ўша кишига тегаман, — дебди.\nПодшоҳ хавфланиб ҳаммаёққа яна жарчи қўйиб: “Ким шу шартларни бажарса, ўша кишига ҳам қизимни, ҳам тахтимни бераман”, — дебди. Ҳеч бир азамат бу шартларни бажара олмабди.\nПодшоҳ вазирларидан: “Шаҳарда ҳеч ким қолмадими?”— деб сўрабди. Вазирлардан бири: “Ҳовузнинг бўйида бир номаълум йигит ётибди, фақат шу киши қолди”,— дебди. Подшоҳ:\n— Чақириб келинглар, — деб буюрибди. Йигитни олиб келибдилар.\nШартни унга тушунтирибдилар. Қирқ дарахтни томири билан суғуриб олиб бошқа бир жойга ўтқазибди-да, учига носқовоқни боғлаб, ўқ ёй билан уриб, носқовоқни синдирибди. Подшоҳ ўз ваъдасида туриб, қизини ҳалиги ботир йигитга берибди.\nЯрим кечада ботир далага чиқса, ой икки томондан чиққан эмиш. “Таҳсин, хосият”, деб қиздан сўрабди.\n— Ойнинг биттаси ой, биттаси қўшни подшоҳнинг қизи. У ерга одам борса оёғи, қуш учса қаноти куяди, у ерга ҳеч қандай махлуқ боролмайди. Ким борса, ўша қизни йиқитса, ўша йигитга тегади — шарти шу, — деб жавоб берибди хотини.\n— Бўлмаса мен бораман, — деб ботир у ердан жўнаб кетибди. Ботир у шаҳарга бора солиб ҳалиги қиз билан олишибди. Уч кун олишиб қиз йигитни йиқитибди. Ўлдирмоқчи бўлиб бўға бошлабди. Шу пайт подшоҳ хабардор бўлиб етиб келибди.\nБу йигитни ўлдирма, бу кўп зўр йигит экан, — деб йигитни қизи қўлидан айириб олиб зиндонга ташлабди.\nЭндиги гапни ўғрилар қўлидаги Муллабачча укасидан сўранг. У акасининг шартини қилиб, ҳужрасидаги ошга кунига уч марта қарар экан. Бугун кириб қараса, ошнинг бири қонга, бири йирингга айланибди. “Оббо, акам ёмон аҳволга тушибди”, деб отланиб изидан жўнаб, акаси хотин олган шаҳарга борибди. Бу ҳам акасига ўхшар экан.\nПодшоҳнинг даргоҳига бориб, ўзини билдирмай акаси хотинининг ҳужрасига кирибди.\nҚиз “Бекорга бориб, овора бўлиб келдингиз”, деб гап очиб сир билдирибди. Йигитнинг укаси фаҳмласа, шу аёл акасининг хотини экан. “Хўп” деб ўша куни ётиб бир туш кўрибди. Тушида акаси жуда ёмон аҳволга тушиб қолган эмиш. Ўнгида ўша томонга қараб йўл олибди. Борса, қиз бирдан йигит билан олиша кетибди. Олти кеча, олти кундуз олишгандан сўнг ботирнинг укаси девбачча қизни ағдариб йиқитиб, сочи билан уни бўға бошлабди. Бирдан подшоҳ бу ишдан хабардор бўлиб, қизни айириб олибди. “Ботир акамни топиб бер”, деб подшоҳга ғазаб солибди. Подшоҳ ботир йигитни зиндондан чиқартирибди. Қирқ кеча-ю қирқ кундуз тўй қилиб кенжа ботирга ўз қизини бериб, ўз ўрнига подшоҳ қилибди. Ботир акаси эса, ўзи севган ёри билан топишиб мурод-мақсадига етибди.\n← Аввалги Аввалги Ялтиллама сопол товоқ\nКейинги → Кейинги: Мусофирбек


Forbes Алишер Усмоновнинг йиллик даромади ҳақида маълумот берди – КУН УЗ\nГлавная / Иқтисодиёт / Forbes Алишер Усмоновнинг йиллик даромади ҳақида маълумот берди\nAnvar 23.03.2018\tИқтисодиёт Comments Off on Forbes Алишер Усмоновнинг йиллик даромади ҳақида маълумот берди 190 Показы\nForbes’нинг Россиядаги нашри энг кўп даромадларга эга россиялик миллиардерлар рўйхатини эълон қилди.\nБу ердаги рейтингда активларни сотишдан ёки дивидендлар кўринишида олинган реал пуллар ҳисобга олинади. Шахсий мулкни сотиш бўйича битимлар ҳисобланмади.\nАлишер Усмонов рейтингда 660 млн долларлик даромад билан 10-ўринни эгаллади. Пуллар «Металлоинвест» ва «Мегафон» дивидендларини тўланиши натижасида олинди.\nForbes’нинг аниқлик киритишича, «Металлоинвест» темир рудасига нархларнинг ўсиши фонида акциядорларга 67 млрд рублдан кўпроқ дивиденд тўлаб берди, аммо 25,1 млрд рубль компанияга аввал тақдим этилган гуруҳ ичидаги қарзларни қоплаш ҳисобидан дарҳол қайтиб келди.\nУсмоновнинг яна бир компанияси – «Мегафон» – деярли 20 млрд рубллик дивидендни тўлади, бироқ 2018 йилда директорлар кенгаши «Яровая қонуни» туфайли капитал харажатларнинг эҳтимолий ўсиши фонида дивидендларни тўламасликни тавсия этди.\nБиринчи ўринни эса 2,3 млрд долларлик даромад билан Кирилл Шамалов эгаллади. Бу пуллар дивидендлар ҳамда «Сибур» кимёвий компанияси акцияларини унинг асосий акциядори Леонид Михельсонга сотиш натижасида олинган.\nForbes Алишер Усмонов\t2018-03-23\nTags Forbes Алишер Усмонов\nПред. Генерал-майор Абдулла Қўлдошев Россияга борди\nСледующая Венесуэла президенти миллий валюта деноминацияси ҳақида эълон қилди


Тошкентда Вестминстер халқаро мактаби очилади\n17.04.2019 15:42 0 1751\nТошкентда Вестминстер халқаро мактабини очиш режалаштирилмоқда. Бу Вазирлар Маҳкамасининг қарори лойиҳасида кўзда тутилган.\nХалқаро мактабнинг асосий вазифалари ва йўналишлари сифатида:\nиқтидорли болаларни аниқлаш, танлаш ва ўқитиш, уларнинг ҳар томонлама ривожланиши учун шароит яратиш, ўқувчиларнинг илмий, интеллектуал ва ижодий салоҳиятини очиш;\nгуманитар, табиий ва аниқ фанлар бўйича чуқур таълим, ўқувчиларнинг хорижий тиллар ва ахборот-коммуникация технологияларини мукаммал ўзлаштириши, ижодий ғояларини ривожлантириши учун шарт-шароитлар яратиш;\nўқувчиларнинг касбга йўналтирилиши, уларнинг етакчилик ва нотиқлик маҳоратини ривожлантириш, танқидий фикрлаш, ахборотни таҳлил қилиш ва қайта ишлаш, олинган билимларни амалиётда қўллаш кўникмаларини шакллантириш ва ҳоказолар белгиланган.\nУшбу халқаро мактабдаги таълим, лойиҳага мувофиқ, инглиз тилида ва пулли-шартнома асосида ташкил этилади. Хорижий таълим муассасалари билан биргаликда ўқув режалари ва дастурлари ишлаб чиқилади.\nВестминстер халқаро мактаби битирувчиларига давлат намунасидаги таълим ҳужжати (сертификат, аттестат) билан бир қаторда халқаро даражадаги (International Baccalaureate, Advanced Placement ёки International Advanced Levels) диплом берилади. Бу диплом битирувчиларга хорижий олий ўқув юртларига ўқишга кириш имконини беради. Талабаларни мактабга қабул қилиш 2019/2020 ўқув йилидан бошланади.\nВестминстер халқаро мактаби


Меркель: Берлин девори қулаши бутун дунёдаги мазлумларга умид муждасини йўллади\n30 ноябр 2020, Тошкент вақти: 01:48\nБерлин девори қулаганининг 25 йиллигига бағишланган тантаналар кеча тунда мушакбозлик, қўшиқлар ва минглаган оқ пуфакларни кўкка учириш билан якун топди.\nМинглаб берлинликлар ва меҳмонлар тантанали мусиқа садолари остида совуқ уруш пайтида Европани шарқий Германия билан ажратиб турган девор қулаган кун – 1989 йил 9 ноябрини ёдга олдилар.\nГермания канцлери Ангела Меркель Берлин деворининг қулаши бутун дунёдаги мазлум инсонларга яна бир бор умид муждасини йўллашини урғулади.\n“Бу бошқа деворларни, истибдод, зўравонлик, ғоябозлик ва адоват деворларини чўктириш учун рағбатлантириш муждасидир”, деди Ангела Меркель.\nБир кун муқаддам дунё янги совуқ уруш ёқасида турганини таъкидлаган собиқ Совет Иттифоқи лидери Михаил Горбачёв “ҳозир бир-биримизни айблаб ўтирадиган пайт эмас, келинг, ишончни тиклаш учун ҳамжиҳатлик билан ишлайлик”, деган эди.


Жамбил вилоятида қадимий қимиз байрами бўлиб ўтди TARAZ. Kazinform - Жамбил вилоятида «Қымызмұрындық-2022» ҳудудий этник фестивали бўлиб ўтди, деб хабар беради Kazinform мухбири.\nҚозоғистон-Қирғизистон чегарасидаги 7 та назорат-ўтказиш пункти реконструкция қилинади NUR-SULTAN. Kazinform – Қозоғистон-Қирғизистон чегарасида 8 та назорат-ўтказиш пункти мавжуд. Уларни 2025 йилгача реконструкция қилиш режалаштирилган, деб хабар беради Kazinform ҚР ИИРВ матбуот хизматига таяниб.\nЖамбил вилоятида энг яхши спортчиларга хонадон калитлари топширилди TARAZ. Kazinform – Жамбил вилояти ҳокими Бердибек Сапарбаев Олимпия ўйинлари совриндори Елдос Сметов ва сузиш бўйича Паралимпия ўйинлари бронза медали совриндори Нурдаулет Жумағалига бир хонали квартира калитларини топширди, деб хабар беради Kazinform мухбири.\nТараз шаҳрида 600 ўринли янги мактаб фойдаланишга топширилди TARAZ. Kazinform – Таразда 600 ўринли янги мактаб фойдаланишга топширилди, деб хабар беради Kazinform мухбири.\nҚаҳрамонларча ҳалок бўлган таразлик полициячининг оиласига 3 хонали квартира берилди ТARAZ. Кazinform - Қозоғистон Президенти Қасим-Жомарт Тоқаевнинг Фармони билан тартибсизликлар пайтида ҳалок бўлган полиция ходимлари ва ҳарбий хизматчилар давлат мукофотлари билан тақдирланди. Тартибсизликларга қарши курашган қаҳрамонлардан бири Тараз шаҳар ички ишлар бошқармаси 1-бўлими участка инспектори, полиция капитани Рахат Сланбеков бўлди, деб хабар беради Кazinform мухбири.\nЖамбил вилоятида Россия компанияси минерал ўғитлар заводини қуради NUR-SULTAN. Kazinform – ҚР Парламенти Мажилиси депутатлари «Қозоғистон Республикаси Ҳукумати ва Россия Федерацияси Ҳукумати ўртасида «Минерал ўғитлар заводини қуриш ва ундан фойдаланиш лойиҳасини амалга ошириш тўғрисида»ги келишувни ратификация қилиш тўғрисида»ги қонун лойиҳасини маъқуллади, дея хабар беради Kazinform мухбири.\nЖамбил вилоятида 92 мингдан ортиқ бола Pfizer билан эмланади TARAZ. Kazinform – Таразда 12-17 ёшли ўсмирларни, шунингдек, ҳомиладор ва эмизикли аёлларни Pfizer Comirnaty препарати билан эмлаш кампанияси бошланди, деб хабар беради Kazinform мухбири.\nҚозоғистонда QazVac вакцинасини ишлаб чиққан олимлар уй-жой билан таъминланди QORDAI. Kazinform – Қордай тумани Гвардейск шаҳридаги Биологик хавфсизлик илмий-тадқиқот институти ходимлари учун 180 хонадонли учта кўп қаватли уй фойдаланишга топширилди, деб хабар беради Kazinform.\nЖамбил вилоятидаги портлаш: Эвакуация қилинган аҳоли бугун уйларига қайтарилади TARAZ. Kazinform – Жамбил вилоятидаги ҳарбий қисмдаги портлаш туфайли эвакуация қилинган қишлоқ аҳолиси бугун уйларига қайтарилади. Бу ҳақда Жамбил вилояти ҳокими Бердибек Сапарбаев маълум қилди, деб хабар беради Kazinform мухбири.\nЖамбил вилоятида юз берган портлаш оқибатида 4 ҳарбий хизматчи ҳалок бўлди TARAZ. Kazinform - Жамбил вилоятида содир бўлган портлаш оқибатида тўрт нафар ҳарбий хизматчи ҳалок бўлди. Бу ҳақда Қозоғистон мудофаа вазири Нурлан Ермекбаев маълум қилди, деб хабар беради Kazinform мухбири.


Намоз сабаб Исломга кирган адвокат » O'zbekiston musulmonlar idorasi Qashqadaryo viloyati vakilligi rasmiy sayti\nНамоз сабаб Исломга кирган адвокат\n9-10-2021, 17:25 16 Ўқиш режими + -\nЛиверпуллик Вилям исмли адвокат қаттиқ касал бўлади. Шифокор унга иссиқ ўлкага бориб даволанишни маслаҳат беради. У Гибралтар бўғози орқали Марокашга йўл олади. Кемада борар экан, ўша ердаги бир гуруҳ марокашлик ҳожиларнинг денгиз сувида таҳорат олаётганларини, сўнг сафланиб хушуъ билан намоз ўқиётганларини кўради. Улар намоз ўқир эканлар, қаттиқ шамол ҳам, денгиз тўлқини ҳам уларга таъсир қилмасди.\nБу манзарадан таъсирланган Вилям бу дин ҳақида изланишни дилига тугиб қўяди. Тунжа шаҳрига тушди ва у ерда Қуръони Каримнинг маънолар таржимасини, Томас Карлайлнинг «Қаҳрамонлар» китобини ва Пайғамбаримиз соллаллоҳу алайҳи васаллам ҳақларида бошқа китобларни ҳам ўқийди. Ўқиб бўлгач, Ислом динига киради, ҳам танаси, ҳам руҳи шифо топади.\nЛиверпулга қайтгач, исмини Абдуллоҳ деб ўзгартирди. 1886 йилда Британиядаги илк масжидга асос солди. У ўзининг хутбаларидан бирида «Мен Қудратли, буюк қувват Соҳиби бўлган Зотга таслим бўлганимдан сўнг Исломни ҳақ дин деб эътироф этишдан, тан олишдан ўзга чорам йўқлигини ҳис этдим. Тунжани тарк этаётганимда мусулмонга айландим, ҳа, мусулмон бўлдим» деган.\nВилям касал бўлиш, ҳолдан тойиш, аъзолари ишдан чиқиши учун касалликка чалинмаганди. Балки у бутунлай соғайиш, шифо топиш учун касалликка чалинган эди.\nАллоҳ таоло Ҳаким Зот. Унинг бирор иши ҳикматдан холи эмас. Аллоҳ субҳанаҳу ва таоло Абдуллоҳни мингга яқин инглиз эркак ва аёллар ҳидоят топишига сабабчи қилди.\nБуни қаранг, Намозни хушуъ ила адо этиш намозхоннинг дунё ва охиратда нажотга эришишига сабаб бўлишидан ташқари уни четдан кузатган инсонга ҳам таъсири, фойдаси каттадир.\nАбдуллоҳ 1932 йилда вафот этган.\nАллоҳ таоло уни раҳматига олсин!


Алишер Айматли ижодидан: САЛОҲИДДИН АКА… | ДУНЁ ЎЗБЕКЛАРИ | Mobile Version\nАлишер Айматли ижодидан: САЛОҲИДДИН АКА…\n11/08/2020 Ismat Khushev Бош мақола\nТўра Сулаймоннинг таъбири билан айтганда, мен ҳам таҳририятда катта итлардан бири эдим. Кунлардан бир куни эшикни тақиллатиб хонамга бир аёл кириб келди. Бир аёлки, бир қултум сув билан ичиворгудек текис ва гўзал, жилмайганда эса Шерозий янглиғ бир-иккита шаҳарнинг баҳридан кечиб юбориш мумкин бўлган даражада латофатли.\n– Мен Салоҳиддин акани излаб келгандим,- деди жувон табассум билан.\nСалоҳиддин Муҳиддинов “Халқ сўзи” бош муҳаррирининг муовини эди. Илгари у “Совет Ўзбекистони” газетасида Совет қурилиши бўлимининг мудири бўлиб ишлаган, тажрибали журналист.\nМен Салоҳиддин акани 1989 йил “Совет Ўзбекистони”га ишга кирганимда таниганман. Бу даврда менинг ижодий фаолиятим анча шаклланиб қолган эди. Сайлов демократияси мавзуида бир муаммоли мақола ёзгандим, шу бўлимдан ўтказишинг керак, дейишди. Фақат эҳтиёт бўл, жуда инжиқ одам, ҳар бир сўзингни элакдан ўтказади, дейишди. Иккинчи куни Салоҳиддин ака олдига чақириб, мақолани яхши ёзганлигимни, фақат бир-икки жойидаги гапларга асосингиз, борми, деб сўради. Иккаламиз тўплаган фактларимни кўриб чиқдик ва Салоҳиддин ака мақолага имзо чекди.\n– Салоҳиддин акадан ўтдингми, демак, ишлаб кетасан, дейишди шу ердагилар. Дарҳақиқат, мақолани саҳифада ўқиган бош муҳаррир Ўктам Усмонов(Аллоҳ раҳмат қилсин) ҳам мени хонасига чақириб, яхши сўзлар айтди, биз сиз билан ҳали узоқ ишлаймиз, деди. Афсуски, бевақт ўлим уни бир ойга қолдирмасдан олиб кетди.\nМен “Халқ сўзи”га ўтиб кетдим. Орадан 4-5 ойдан кейин тўрва халтасини кўтариб, Салоҳиддин ака ҳам келиб қолдилар. Парламент ва ижтимоий-сиёсий бўлимлари бир каааатта хонага жойлашдик. Худо раҳматли Мухторов бу хонани иғво анқийдиган хоналар сирасига киритганди. Нега? Ҳанузгача ақлим етмайди.\nСалоҳиддин ака сиёсатнинг жуда нозик томонларини яхши фаҳмлайди, сиёсий зукко одам. Гапнинг чегарасини теран англайди. Таъбир жоиз бўлса, айтиш мумкинки, матндаги ҳар бир тиниш белгисининг вазифаларигача чуқур ҳис қиладиган журналист. Шу ўринда бир воқеани айтиб ўтмасам бўлмас.\nКўпчиликнинг ёдида бўлса керак, 1992 йил баҳорида Ўрта Осиё Мусулмонлари идорасининг биринчи қурултойи бўлиб ўтди. “Халқ сўзи” газетаси ҳам икки сонда қурултойолди Ўктам Ҳакималининг мақоласини эълон қилди. Мақолани бош муҳаррирнинг ўзи кўриб, босмахонага тушириб юборган. Шу куни газетага Салоҳиддин ака навбатчилик қилган. Мақолани ўқиб ҳурраси учиб кетган. Мақолада Саудия Арабистонидан ҳадя этилган Қуръонлар Мусулмонлар идораси томонидан сотилганлиги ва пуллар изсиз йўқолганлиги ва бошқа кирдикорлар ҳақида баён этилган. Салоҳиддин ака мақолани бош муҳаррирнинг олдига олиб киради ва ўз мулоҳазаларини билдиради. Бош муҳаррир эса индаманг, кетаверсин, ҳамма жойда шу гап, дейди.\nУшбу сатрлар муаллифи мазкур қурултойда қатнашаётган эди. Қурултойни Тожикистоннинг ўша даврдаги имоми Тўражонзода бошқариб борарди. Иккинчи куни эрталаб ҳали қурултой бошланмасидан Тўражонзода “Халқ сўзи”ни кўтариб, газета бутун Ислом оламига туҳмат ва бўҳтондан иборат мақола чоп этганлигини эълон қилди. Зал жунбушга келди, муаллиф ва бош муҳаррир келиб тавба қилишлари керак, деб туриб олди. Мен бунақа йиғилишни кўрмаганман ва кўргулик ҳам қилмасин. Муаллиф келмади, аммо бош муҳаррирни зудлик билан олиб келдилар ва минбарга чиқардилар.\nАҳмаджон Мухторов табиатан моҳир нотиқ инсон эди. СССР халқ депутати сифатида Кремлда ҳам унинг кўп нутқларини эшитганмиз. У ўзбек ва рус тилларида баравар нутқ ирод этишга қодир инсон эди. Хуллас, минбарда ҳеч тап тортмасдан гап бошлади. Аммо сал ўтмасдан Тўражонзода унинг гапини бўлди ва газетани кўрсатиб, манавидан гапиринг, деди. Озгина вақт ўтиши билан зал оёққа туриб кетди. Раис яна аралашди. Мухторов тушундики, бу ерда яримта гап ҳам ортиқча ва тавба қилиб, минбарни тарк этди.\nҚурултойни тамомлаб, таҳририятга боришимиз билан бизни Мухторов чақириб олди. У жудаям афсусда эди. Кимдир айтган бўлса керак, таҳририят бланкасига Мусулмонлар идорасидан кечирим хати ёзилган, уни эртага олиб бориб бериш менга топширилаётган эди. Салоҳиддин менга айтди, деганди Мухторов ўшанда, мен ишга андармон бўлиб, унинг гапларига яхши эътибор бермадим. Ҳечқиси йўқ, ҳаммаси яхши бўлади.\nЭрталаб таҳририятга келсак, ҳаммаси яхши бўлмаган экан. Кечаси Мухторовдан ишдан бўшаши ҳақида аризаси олинибди. Эртасига таҳририят олдида пикет бошланди.\n– Салоҳиддин ака ажойиб инсон экан,- гапида давом этади жувон. – Йўқса бизни танимасада, ёрдам берди. Бўлмаса кўчада қолардик. Биз Самарқанддан келганмиз. Мана энди илмий ишларимиз ҳам охирлаб қолди. Бизга Вузгородокдан ётоқхона оберди. Битта телефон билан ҳал қилди, барака топгур. Энди эса комендант чиқасанлар, деб ўтирибди. Сал чидасин, бизнинг иссиқ жойимизни совуқ қилмасин. Агар ўғил туғсам, исмини Салоҳиддин қўяман.\nШунда аёлнинг ҳомиладор эканлигини пайқадим. Аёлнинг гапларидан кўнглимга гумон тушди. Салоҳиддин ака баъзан-баъзан иш вақтида кўринмай қоларди, ўша ёққа кетармикин?\nМуҳиддиновлар тўртта ака-ука. Буни нафақат мен, ярим Тошкент билса керак ўзиям. Каттаси Салоҳиддин ака. Қолган учтасининг қайси катта, қайси кичиклигини билмайман. Ҳаммаси бир хил – доим қўллари кўксида, ҳамиша хизматга шай. Дарвоқе, Зоҳириддин дегани Сирдарё вилояти ГАИсининг бошлиғи бўлиб ишларди. Кейин Тошкент шаҳри ГАИсига муовин бўлиб ўтди. Тўғриси, Самарқандга рулда кетаётсам ГАИ ушласа, Зоҳириддин аканинг олдига кетаётган бўламан, қайтишда ушласа, Зоҳириддин ака кузатиб юборган бўлади. ГАИлар честь бериб қолишади. Хуллас, тўрт-беш йил маза қилганман. Лекин бирор марта олдига юмуш билан кирмаганман. Бизга у одамнинг ўша постда ўтириши катта қолқон эди. Афсуски, қирчиллама ёшида у одамга кўз тегди. Тасодиф туфайли дунёдан ўтди. Ҳаммага яхшилик улашган, доимо эл хизматида бўлган инсон эмасми, жанозаси куни кўчага одам сиғмай кетди.\nУмуман, Муҳиддиновлар оиласида тўй бўладими, маросим бўладими, ҳамиша шундай – одам гавжум бўлади, бизга ўхшаган хонанишин мухбирлар Президент девони, Вазирлар Маҳкамаси, Олий Мажлисда ишловчи раҳбару ходимларни ушбу маросимлардагина кўриб қоламиз. Телефонда гаплашган бўлишимиз мумкин, аммо ўзларини “Бу ким-бу ким?”дан кейин таниймиз.\nДемоқчиманки, Тошкентда бундай ҳурматли оилалар саноқли. Ана шу нуфузнинг аввалида Салоҳиддин ака туради. Укаларининг барчаси шу закий инсоннинг этагидан тутиб катта бўлишган. Салоҳиддин ака кўп йиллар маҳалла қўмитаси саркори ҳам бўлиб ишлаган. Шу боис уни ёшу қари баравар танийди. Мен ҳали бу оиланинг нуфузи даражасидаги бошқа оилани кўрмаганман. Тўғри, бўлиши мумкин, аммо уларнинг кўпчилиги амал ёки бойликка келиб тақалади.\nСалоҳиддин ака укаларига ҳам, фарзандларига ҳам, ҳаттоки шогирдларига ҳам одам фақат ҳалол меҳнат орқали обрў топиш мумкинлигини қайта-қайта уқтиради. Ҳалол йўлдан тойдингми, балчиққа ботасан, дейди. Бу балчиқдан озод бўлиш, табиийки, осон кечмайди. Салоҳиддин ака бош муҳаррир ўринбосарими, адабий котибми ва ёки бўлим муҳарририми, фарқи йўқ, мақоланинг охирги нуқтасигача ўқийди, керак бўлса тузатади ва сўнггина имзо қўяди. Ҳеч қачон мен шошиб турибман, демайди. Унинг табиатида шоқалоқлик йўқ. Салоҳиддин ака мавзуга ҳар тарафлама келиб ёндошади:\n– Кўпчилик машинамни авария қилдим, айб менда эмас, у келиб урди, мен асосий йўлда эдим, – дейди, бот-бот такрорлайди Салоҳиддин ака. – Одам рулда бўлгач, ҳар томонлама ҳушёр бўлиши керак, сен асосий йўлда бўлсанг, бошқа йўлларга қарамайсанми, кўраяпсан, ёрдамчи йўлдан бир ахмоқ шошилиб келяпти, сен машинангни унга тутиб бериб, ахмоқ бўлишинг керакми, бироз шошма, ўтказиб юбор, олам гулистон. Менинг айбим йўқ, деб машинангни ремонт қилишга қанча вақтинг, асабинг кетади. Мен кўпинча рулдаги кишига қарайман, ёш бўлса ўтказиб юбораман ва ундан узоқроқ ҳайдайман, кексароқ бўлса, биламанки, кўп шошмайди. Аслида ҳаётда ҳам шу. Энг аввало, ўзингга эҳтиёт бўл.\nАёлнинг гапларидан қандай хаёлга бормайин, устоз, барибир, устоз. Ҳозир у киши меҳнат таътилида эди. Агарки у кишининг таниши бўлса, албатта, ёрдам бериш керак. Ўша пайтда таҳририятга бир йигит келганди, анча талантли йигит. Дарров яхши мақолалари билан кўзга ташланди. Хўжандданмиди, ёки Хўжанд институтини битирганмиди, ҳозир эсимда йўқ, бош муҳарриримиз Аббосхон Усмоновнинг таъбири билан айтганда, кирчимол йигит эди. Ўшани чақириб, опанинг муаммоси билан шуғулланинг, дедим. Улар бироз гаплашиб, муаммони жойида ўрганиш учун адреслар алмашишган.\nҲозир ўша воқеаларни эслаяпману кўнглим беҳузур бўлиб бораётир. Орадан уч-тўрт кун ўтиб, ўша опа телефон қилаётир. Маълум бўлишича, кеча кечқурун мухбир йигит ётоқхонага боради. Қоравул бабушкадан опани сўрайди, ўзини таништирадию, йиқилиб тушади. Қоравул онахон уни бир амаллаб, коридордаги диванга ўтқазади. Кейин ўзи иккинчи қаватга кўтарилиб, опани чақиради. Опа келиб не кўз билан кўрсинки, мухбир йигит диванга роса қайд қилган, уст-бошларигача қусуқ, ухлаб қолган эди.\nШунда опа қоравул онахоннинг қўлига пул тутқазади, илтимос, шу йигитнинг ён-атрофини тартибга келтиринг ва таксига ўтқазиб, айтган жойига жўнатворинг. Пул етмаса, мен сизга яна бераман.\nЭртаси куни опа телефон қилди. Ҳамма воқеани оқизмай-томизмай айтиб берди. Мен эса жойимда ўтиролмай қолдим. Имо -ишора билан йигитларга ўша мухбирни чақиринглар, деб айтдим. Ҳали ишга келмабди экан. Яхшиям келмабди экан. Важоҳатим ерга кириб кетгудек эди. Кейин опага тасалли бердим, ҳечқиси йўқ, Салоҳиддин ака эртага ишга чиқади, келиб учрашасиз.\n– Мен у кишини танимайман, – деди опа. – Индинига менинг эрим ҳам сафардан қайтади. Аввалгидек, ўзлари бориб келадилар.\nЁ Раббим, ўзинг кечир, устоз ҳақида ҳар хил хаёлларга борганим учун! Салоҳиддин акани яхши билардим, нега унақа хаёлларга бордим, бу сенмидинг, Жамолмиди ёки Хушматмиди, ҳечқурса Тўхли акамидики, сумкасига бир шиша солиб дўмпайтириб кетадиган. Салоҳиддин ака босиқ, етти ўлчаб бир кесадиган, бунақа ишлардан ҳазар қиладиган инсонку, ахир. Эҳҳе, менга ўхшаган шогирдларининг қанча-қанчасининг оғирини енгил, мушкулини осон қилмаган, дейсиз? Прописка оғир пайтларида бизнинг қариндошларимизгача гоҳ у, гоҳ бу жўрасини кўндириб, паспортларини уйларига расмийлаштирган, ижарага квартиралар топиб берган, хуллас, нималар қилмаган, дейсиз! Э сенинг хаёлларингга ҳам, стадионингга ҳам…\nФатхиддин “Тошкент ҳақиқати”да бош муҳаррир эди. Ўша йиллари газета жуда қизиқарли чиқа бошлади. Фатхиддин кексаларга бирданига жавоб бермади, уларнинг тажрибаси керак эди. Ёшларнинг эса шижоати! Иккаласи уйғунлашиб, газета қўлма-қўл бўлиб кетди. Ўша йиллар вилоят газетасининг мухбири “Халқ сўзи” бўлим муҳаррири билан баравар маош оларди. Улар ҳафтада уч марта чиқарди, биз эса ҳар куни ярим кечгача ўтирардик. Алам қиларди, албатта. Фатхиддин кейин Президент девонига кўтарилиб кетди. Ҳозир, эҳтимол, пенсиядадир. Қаерда бўлмасин, ўз ишини билиб қиладиган инсон. Салоҳиддин ака уларни шундай тарбиялаган. Уларнинг ҳаммасига ҳавасим келади. Салоҳиддин аканинг Қўйлиқ бозорида ҳам бир укаси бор. Исми ҳозир эсимдан чиқди. У билан кўп ҳамсуҳбат бўлмаганман. Ҳарқалай, унинг ҳам бозор барометри бўлишига имоним комил. Салоҳиддин аканинг насиҳатларини олган инсон унинг галактикасидан чиқиб кета олмайди.\nБиз “Халқ сўзи”да ишламаётганимизга ўн йилдан ошиб кетди. Лекин вақт топдик, дегунча бир-биримизга интиламиз, Салоҳиддин ака, Михли акаларнинг суҳбатини олишга шошиламиз. Бу суҳбатларда беғуборлик бор, бу суҳбатларда бизнинг тани-жонимизга куч ва меҳр берувчи қудрат бор!\nМуҳаммад ИСМОИЛ: АНВАР ҚОРИНИНГ ҚОТИЛИ КИМ?\nДАДАХОН ЁҚУБОВ: БИЗ ИШ ИШ БЕРУВЧИ БЎЛАМИЗ!\nЗулфиқор Мусоқов: “”Ўзбекистон тарихи” телеканалидан жуда ранжидик…”\nҲасан Абулқосимов: Заҳматкаш олимнинг ютуқлари – biznes-daily.uz\n“Дарё” нашрининг 20 май кунги суратлари – Дарё\nШерзод Қудратхўжаев: Маним порлоқ юлдузим Мукаррамхон…\nЎЗБЕКИСТОН МЕН УЧУН «ЧУЖОЙ» ЭМАС!!!\nЎқишга қабул қилишдаги имтиёз ҳам, контракт ҳам дискриминацияга олиб келади…\nIsmat Xushev va u kishi atrofida aylanayotgan gaplarga munosabat…\nКарим БАҲРИЕВ: «БИР ҚОШИҚ ҚОНИМДАН КЕЧИНГ, РОСТИНИ АЙТАМАН…»


Эрон ҳосил камайгани ҳақидаги миш-мишлар фонида олма экспортини оширишда давом этмоқда • EastFruit\nБош саҳифа › Янгиликлар › Эрон ҳосил камайгани ҳақидаги миш-мишлар фонида олма экспортини оширишда давом этмоқда\nЭрон ҳосил камайгани ҳақидаги миш-мишлар фонида олма экспортини оширишда давом этмоқда\nМуаллиф: EastFruit 30 Ноя 21 29 Ноя 21 042\nEastFruitнинг минтақадаги савдо манбаларидан олган маълумотларига кўра, Эронда бу йил олма ҳосили ўтган йилга нисбатан анча паст бўлди. Эронда олма етиштириш ҳажми бўйича ишончли статистик маълумотларга эга бўлмасак-да, улгуржи савдо вакилларининг таъкидлашича, бу йил Эрон олмасининг нархи ўтган йилга нисбатан анча (30-40 фоиз) юқори ва 1 кг учун 0,35 долларга етган (FCА). Эронлик етказиб берувчилар нархлар ошишини олма ҳосили кам йиғилгани билан изоҳлашмоқда. Ва бу Украина ҳамда Молдовадан олма экспорт қилувчилар учун яхши янгиликдир. Эроннинг глобал ва минтақавий олма бозорларига катта таъсирини ҳисобга олган ҳолда биз бу хусусда #freshapplecrisis мақоласида батафсил ёзган эдик.\nБироқ, олма ҳосилининг камайиши ҳақидаги миш-мишлар фонида Эрон янги мавсумда ўз экспортини жуда тез оширишда давом этди. Бу эса паст ҳосил ҳақидаги маълумотларга «мос» эмас. 2021 йилнинг август-октябрь ойларида мамлакатдан 134 минг тонна сархил олма экспорт қилинди. Бу 2020 йилнинг шу даврига нисбатан роппа-роса икки баравар кўпдир. Шунга кўра, олма етиштиришнинг камайиши ҳақидаги маълумот ҳозирча савдо ҳажми ҳақидаги маълумотлар билан тасдиқланмади. Аммо Эронда олма етиштиришнинг камайгани ҳали ҳам мутахассислар учун мумкиндек кўринади.\n“Бу йил Эронда олма ҳосили камайиши мумкин эди, чунки, мазкур мамлакатдаги кўплаб ишлаб чиқарувчиларнинг технологик даражаси ҳозирча юқори эмас. Бу шуни англатадики, мева бериш даврийлиги, айниқса, 2020 йилнинг рекорд даражадаги ҳосилидан кейин бўлиши мумкин. 2021/22 йилги мавсумнинг дастлабки ойларида экспорт ҳажми ўсишини ўтган йили Эрон нархлар ошишига умид қилиб, мавсумнинг иккинчи ярмида одатдагидан кўпроқ олма сотгани билан изоҳлаш мумкин. Бироқ, мавсум охирида нархлар олма йиғим-терим давридагидан ҳам пастроқ бўлиб чиқди. Бу йил, эҳтимол, эронлик олма экспортёрлари ўтган йилги хатолардан қочишни хоҳлашар. Иккинчи сабаб, Ҳиндистондан Эрон олмасига талаб кескин ортиши туфайли ўтган мавсум охирида Эрон асосий етказиб берувчига айланди. Янги мавсумда Ҳиндистонга етказиб бериш тез суръатлар билан ўсишда давом этмоқда. Учинчи сабаб, АҚШда олма етиштиришнинг пасайиши кутилаётганидир ва бу Осиёда Эрон олмасига талаб ўсиши учун янада катта истиқболни англатади. Тўртинчи сабаб, Яқин Шарқ, биринчи навбатда, Ироқ ва БААда Эрон олмасига талаб ортиб бормоқда, янги мавсумнинг дастлабки уч ойида Эрондан 105 минг тоннадан ортиқ сархил олма етказиб берилган. Бошқа томондан, олма нархига бу йил жуда юқорилигича қолаётган логистика тузилиши таъсир қилади», дейди БМТнинг Озиқ-овқат ва қишлоқ хўжалиги ташкилоти (ФАО) инвестицион департаменти иқтисодчиси Андрий Ярмак.\nАндрий Ярмак ва мева бозорининг бошқа етакчи экспертлари 2021 йилнинг 3 декабрь куни Киев шаҳрида бўлиб ўтадиган “Украина мева-сабзавотлари – 2021” деб номланган 17-халқаро конференцияда жаҳон олма бозори истиқболларининг батафсил таҳлилини тақдим этишади (рўйхатдан ўтиш ушбу ҳаволада).\nШуниси қизиқки, Туркманистон кутилмаганда янги мавсумнинг дастлабки ойларида Эрон олмасининг энг йирик импортёрлари қаторига кирди ва Эрондан 10 минг тоннадан ортиқ олма сотиб олди. Бироқ, Эронда етиштирилган 92 минг тоннага яқин олма етказиб берилган Ироқ бошқа мамлакатлардан катта фарқ билан етакчилик қилди. Аммо янги мавсумда Эрондан Россияга олма етказиб бериш ҳақиқатан ҳам қисқарди ва бирданига деярли уч баравар камайиб, атиги 3,4 минг тоннага етди.\nФақат 2020/21 йилги мавсумда Эрон 963 минг тонна олма экспорт қилди, бу сархил олма экспорти бўйича жаҳон етакчиси Хитой билан деярли бир хил кўрсаткич. Шундай қилиб, Эрон бир мавсумда 1 миллион тоннадан ортиқ олма экспорт қилишга муваффақ бўлган тарихдаги деярли тўртинчи давлатга айланди. Илгари фақат Хитой, Польша ва Италия буни амалга оширишга қодир эди. Агар бу йил Эронда олма ҳосилининг камайиши ҳақидаги маълумотлар тасдиқланмаса ва экспорт ҳажми юқорилигича қолса, ушбу мамлакат янги мавсумдаёқ, олма экспорти бўйича жаҳонда етакчи бўлиб, 1 миллион тонна сархил олма етиштириш бўйича энг юқори поғонани эгаллаши мумкин.\nАндрей ЯрмакУкраина мева-сабзавотлари - 2021экспортЭроняблоко


Буюк қозоқ шоири ва мутафаккири Абай Қўнонбоев ижодий меросини кенг ўрганиш ва тарғиб қилиш тўғрисида - Халқ сўзи\n19 Июнь, Чоршанба\nБуюк қозоқ шоири ва мутафаккири Абай Қўнонбоев ижодий меросини кенг ўрганиш ва тарғиб қилиш тўғрисида\n17:34 13 Март 2018 Ҳужжатлар\nЎзбекистон Республикаси Президентининг 2018 йил 13 мартдаги ПҚ-3598-сон қарори\nБуюк маърифатпарвар шоир ва мутафаккир, халқлар дўстлигининг оташин куйчиси Абай Қўнонбоевнинг шарафли номи ва бой ижодий мероси нафақат қозоқ халқи, айни пайтда, бутун туркий халқлар, жумладан, ўзбек халқининг ҳам қалбида безавол яшаб келмоқда.\nЎзбекистон ва Қозоғистон давлатлари ўртасидаги ўзаро дўстлик ва ҳамкорлик муносабатлари янги босқичга кўтарилаётган бугунги кунда Абай Қўнонбоев сингари улуғ алломаларнинг ўлмас мероси халқларимиз учун янада муҳим маъно ва аҳамият касб этади.\nАбай Қўнонбоевнинг умуминсоний қадриятлар ва меҳр-оқибат туйғулари юксак пардаларда тараннум этилган етук бадиий асарлари, ибратли ҳаёти ва ижтимоий фаолияти билан халқларимиз маданияти ривожига қўшган улкан ҳиссасини инобатга олиб ҳамда ўзаро маданий-гуманитар алоқаларни янада ривожлантириш, эл-юртимизни қозоқ адабиётининг улуғ намояндалари ижоди билан кенг таништириш мақсадида:\n1. Ўзбекистон Республикаси Маданият вазирлиги, Олий ва ўрта махсус таълим вазирлиги, Халқ таълими вазирлиги, Ташқи ишлар вазирлиги, Ўзбекистон Матбуот ва ахборот агентлиги, Ўзбекистон Ёзувчилар уюшмаси, Ўзбекистон Фанлар академияси, Республика Маънавият ва маърифат маркази, Вазирлар Маҳкамаси ҳузуридаги Миллатлараро муносабатлар ва хорижий мамлакатлар билан дўстлик алоқалари қўмитаси ва жамоатчилик вакилларининг халқимизнинг қардош Қозоғистон халқига, унинг бетакрор адабиёти ва маданиятига, ёруғ келажагига бўлган ҳурмати ва ишончининг ёрқин ифодаси сифатида юртимизда буюк қозоқ шоири ва мутафаккири Абай Қўнонбоев ижодий меросини кенг ўрганиш ва тарғиб қилиш тўғрисидаги таклифлари маъқуллансин.\n2. Буюк қозоқ шоири ва мутафаккири Абай Қўнонбоев ижодий меросини кенг ўрганиш ва тарғиб қилишни ташкил қилиш бўйича ташкилий қўмита (кейинги ўринларда Ташкилий қўмита деб аталади) таркиби иловага мувофиқ тасдиқлансин.\n3. Ташкилий қўмита бир ой муддатда Абай Қўнонбоев ижодий меросини кенг ўрганиш ва тарғиб қилиш бўйича тегишли чора-тадбирлар режасини ишлаб чиқсин.\nУшбу чора-тадбирлар режасида:\nАбай Қўнонбоевнинг “Сайланма” асарини ҳамда “Ўзбек ва қозоқ адабий алоқалари” номли адабий-таҳлилий мақолалар тўпламини нашрга тайёрлаш ва чоп этиш;\nНизомий номидаги Тошкент давлат педагогика университетида “Абай ва ўзбек адабиёти” номли доимий экспозицияни ташкил этиш;\nҳар йили шоир туғилган 10 август санасида Тошкент шаҳрида ўрнатилган Абай Қўнонбоев ҳайкали пойига гул қўйиш маросими ва мушоира ўтказиш;\nўқувчи ва талаба ёшлар ўртасида “Абай асарларининг билимдони” иншолар кўрик-танловини ўтказиш;\nоммавий ахборот воситаларида Абай Қўнонбоев ҳаёти ва ижоди ҳақида туркум кўрсатув ва эшиттиришлар, мақолалар бериб бориш;\nАбай Қўнонбоев ҳаёти ва ижоди ҳақида яратилган бадиий ва ҳужжатли фильмларни Ўзбекистон Миллий телерадиокомпанияси телеканаллари орқали намойиш этиш;\nмамлакатимиздаги олий ва ўрта махсус, касб-ҳунар, умумий ўрта таълим муассасалари, ҳарбий қисмлар, меҳнат жамоалари ва маҳаллаларда таниқли шоир ва ёзувчилар, олимлар иштирокида учрашувлар, адабий кечалар ташкил этиш тадбирлари кўзда тутилсин.\n4. Ўзбекистон Миллий ахборот агентлиги, Ўзбекистон Миллий телерадиокомпанияси, “Жаҳон” ахборот агентлиги ва бошқа оммавий ахборот воситаларига қарор ижроси билан боғлиқ тадбирларни кенг ёритиш тавсия этилсин.\n5. Мазкур қарорнинг бажарилишини назорат қилиш Ўзбекистон Республикаси Бош вазири А. Арипов ва Ўзбекистон Республикаси Президентининг Давлат маслаҳатчиси Х. Султонов зиммасига юклансин.


Мирзиёев Бухоро фаоллари билан ўтган йилги табиий офатни ёдга олди | Qalampir.uz\nМирзиёев Бухоро фаоллари билан ўтган йилги табиий офатни ёдга олди\nЖамият\t21 Январь 16:19 5661\nЎзбекистон Республикаси Президенти Шавкат Мирзиёев Олот тумани марказида Олот, Қоракўл, Жондор ва Шофиркор туманлари фаоллари, маҳалла раислари билан учрашди. Ўтган йили содир бўлган табиий офат ёдга олинди. Бу ҳақда Президент Матбуот хизмати хабар бермоқда.\n“2020 йил Ватанимиз учун, шу жумладан, Бухоро вилояти учун жуда катта синовлар йили бўлди. Бу ерда юз берган табиий офат иқтисодиётга, инфратузилмага, одамлар 30-40 йиллаб қурган уйларига катта талафот етказди. Биз халқимизнинг сабр-тоқати, бирдамлиги, ҳамжиҳатлиги билан бу балолардан қудратли бўлиб чиқамиз, деб ният қилгандик, мана, шу натижаларга эришдик”, дейди Президент.\nУчрашувда ҳеч бир оила эътиборсиз қолдирилмагани таъкидланган. Хусусан, “Саховат ва кўмак” умумхалқ ҳаракати доирасида Олот, Қоракўл ва Жондордаги эҳтиёжманд оилаларга қарийб 14 миллиард сўм моддий ёрдам кўрсатилган.\nАҳоли фаровонлигини оширишга қаратилган ишлар изчил давом эттирилиши, бунинг учун қуйи тизимдаги раҳбарлар уйғониши, жон куйдириши кераклиги айтилган.\n“Бугун бу ерга келишимдан мақсад – халқимизни кўпроқ эшитиш, эртанги марраларни белгилашда тўғри йўл тутиш. Туман ҳокимлари ва маҳалла раислари ўзларини қийнаётган муаммоларни очиқ-ойдин айтиб, уларнинг ечими бўйича таклифларини билдирса, ниятимиз амалга ошади”, дейди давлат раҳбари.\nҲудудларни ривожлантириш дастури ҳамда камбағалликни қисқартириш режалари маҳаллабай тизим асосида ишлаб чиқилиши таъкидланган.\n“Маҳалла раиси қачон обрўли бўлади? Халқ дардини раҳбарларга лўнда қилиб қўйса. Ҳамма масала аввало маҳаллада ҳал бўлсагина одамлар рози бўлади”, дейди Шавкат Мирзиёев.\nХабарга кўра, бу йил ёшлар ва оилавий тадбиркорлик лойиҳалари учун Қоракўл туманига 36 миллиард сўм, Олот туманига 21 миллиард, Жондор туманига 49 миллиард сўм маблағ ажратилади. Қоракўл касб-ҳунарга ўқитиш марказида 980 нафар ишсиз ва чет элда ишлаш истаги бўлган фуқаролар турли касбларга ўқитилади.\n2021–2022 йилларда Олотда 42 та, Қоракўлда 56 та, Жондорда 67 та лойиҳа амалга оширилиб, 3 мингта доимий иш ўрни яратиш режалаштирилган.\nПрезидент ижтимоий соҳаларни ривожлантириш масалаларига алоҳида тўхталган. Хусусан, Олот туманида кинотеатр ва кутубхонани ўз ичига олган Маънавият ва маданият маркази қурилиши қайд этилган. Шунингдек, мактаб, болалар боғчаси, тиббиёт муассасалари, ижтимоий хизмат объектлари барпо этилади.\nБу йил Қоракўлдаги Халқаро математика мактаби реконструкция қилиниб, 200 ўринли ётоқхона қурилиши таъкидланган. Бу даргоҳнинг иқтидорли ёшлари IT соҳасига жалб қилинади.\nДавлат раҳбари учрашувда маҳаллий аҳолининг мурожаатларини инобатга олиб, Олот-Тошкент темир йўл қатнови қайта тикланишини маълум қилган.\n19 Июнь 12:42 39095\n18 Июнь 19:33 36687\n19 Июнь 19:12 24583\n20 Июнь 20:21 24456\n18 Июнь 20:33 23888


Ўзбекистонда ўртача иш ҳақининг қанча экани расман маълум қилинди « Ўзбекистон Халқ Ҳаракати\nЎзбекистонда ўртача иш ҳақининг қанча экани расман маълум қилинди\nБи-Би-Си радиосининг хабар беришича, Ўзбекистон Давлат статистика қўмитаси маълумотларига кўра, ўртача иш ҳақи бугунда 1 миллион сўм 346 сўмни ташкил қилади.\nСўнгги янгиликка муносабат билдирган риштонлик фаол ва журналист Баҳодир Элибоевнинг Би-би-си Ўзбек Хизмати билан суҳбатида айтишича, “бунча миқдордаги ойликка яшашнинг имконсизлигини уларнинг ўзлари ҳам билишади”.\n“Мисол учун, ўртача иш ҳақи оладиган бир давлат ишчисини оладиган бўлсак, ҳисоблагични олиб ташлаб, ойлик тўловига ўтган бўлса, 250 минг сўм газга тўлайди. 100 минг сўм атрофида “свет”га тўлайди. Ахлатга, сувга 20 минг сўм тўлайди. Бир қоп унни ўзингиз кўраяпсиз, баҳоси 100 минг сўмдан ошиқроқ бўлиб турибди. Кийим-кечакларни кўраяпсиз, нархи осмонда… Албатта, бу битта ўзига. Яна у пластик: Бу “подоход”дан кейин, яна обуна, деган нима бор, ундан кейинги юкланмалар яъни…”профсоюз” ва ҳоказо…Ушланмалардан қўлингизга тегадигани 1 миллион 900 минг сўм бўлиб қолади, у 1 миллион 300 сўм бўлган тақдирда ҳам…”, – дейди бу суҳбатдошимиз.\nУнинг айтишича, “ҳозирда давлат ишида ишлаётганлар, айниқса, шифокорлар, ўқитувчилар, боғча тарбиячилари ростдан ҳам танг аҳволда қолишган”.\n“Лекин нима қилишсин, қўлларидан бошқа бир иш келмайди”, – дейди у.\n“Кейин бизда яширин иқтисодимизни кучайтириб берадиган бир табақа бор. Уларнинг олдида мен, керак бўлса, доимо бош эгиб келаман. У – “россиячилар”. Қўлидан бир ҳунар, иш келадиган одам Россияга бораяпти ва уйига ойида камида, йўқ деганда, 300-400 доллар жўнатаяпти. Ташқарига бориб, ишлаб келаётганларнинг ҳисобига ҳам, халқимиз анча яхши яшаяпти”, – дея қўшимча қилади бу суҳбатдошимиз.\nУнга кўра, ҳозир “агар 3 миллион сўм ойлик маоши олса, бу Ватан ростдан ҳам ўзимизники бўлибди, дея ҳамма фахрланиб гапира олади”.\nБу – Мирзиёев президент этиб сайланган ўтган декабрь ойидан буён Ўзбекистонда маошларнинг илк бор оширилиши бўлганди.\n“Яшаш учун энг қиммат”\nNumbeo портали тузган 2016 йилги “Cost of Living Index” рейтингида Ўзбекистон яшаш қиммат бўлган давлатлар рўйхатидан ўрин олган.\n“Cost of Living Index” га кўра, дунёнинг яшаш энг арзон бўлган давлатлари Ҳиндистон, Молдова ҳамда Покистондир.


WhatsApp орқали жавоб олиш мумкин\nМолия вазирлигининг Давлат даромадлар қўмитаси жисмоний шахсларнинг саволларига WhatsApp мессенжери орқали жавоб беради, деб маълум қилади қўмитанинг матбуот хизмати.\n2018 йилнинг 19 ноябридан бошлаб якка шахслар мулк солиғи, ер участкаси ҳамда транспорт воситалари (қарз)га тегишли ўзини қизиқтирган муҳим саволларга жавоб олишлари мумкин.\nСаволларни иш кунлари 8-776-136-41-32 рақамига эрталаб соат 9.00дан 18.30гача йўллаш мумкин. Шунингдек, давлат хизматлари, солиқ ҳамда божхона масалаларига оид саволларга 1414 рақамидан жавоб беришади.\nБожхона Қонунига оид маълумотларни “1412” алоқа марказидан ёки 8-800-080-64-52 рақами орқали олиш мумкин. Бу алоқа рақамлари иқтисодиёт соҳасида жиноят ёки ҳуқуқбузарликлар рўйхатга олинса, уюшган жиноятчилик ёки давлат даромадлари органларининг мансабдор ходимлари томонидан ҳуқуқбузарлик ҳаракатлари кузатилган вақтда шикоятларни қабул қилади.\nСолиқ ва божхонага оид саволлар бўйича минтақавий бўлимларнинг телефон рақамлари kgd.gov.kz расмий сайтининг “Биз ҳақимизда” рукни “Аҳоли билан ишлаш” саҳифасида эълон қилинган.\nМ. УСМОНОВА, 2018-11-27, 11:16 391\nРақамли Қозоғистоннинг илк қалдирғочи 27\nДуторим тори иккидур 40\nСайёҳлик соҳасини ривожлантириш зарур 27\nТадбиркорга мададми ё мажбурият? 71\nНега мени рентгендан ўтказишди? 78\nИжарага уй олсам бўладими? 339\nДавлат кимларни бепул ўқитади? 194\nБодоморти даҳаси бузиладими? 207\n''Ўртача'' тезлик деган тушунча пайдо бўлди 247\nБанк қарзини узишда кимларга ёрдам берилади? 229\nХориж машиналари рўйхатга олиниши керак 173


ЁНҒОҚ ЭКСПОРТИ: ЎЗБЕКИСТОНДА БУ БОРАДАГИ АҲВОЛ ҚАНДАЙ? — Ishonch Gazetasi\nЁНҒОҚ ЭКСПОРТИ: ЎЗБЕКИСТОНДА БУ БОРАДАГИ АҲВОЛ ҚАНДАЙ?\nҚишлоқ хўжалиги ислоҳ қилиниб, боғдорчиликни ривожлантиришга устувор аҳамият қаратилмоқда. Президентимизнинг 2017 йилнинг 1 июнида “Ёнғоқ ишлаб чиқарувчилар ва экспорт қилувчилар уюшмасини тузиш ва унинг фаолиятини ташкил этиш тўғрисида”ги қарори мазкур соҳа ривожига катта туртки бўлди. Жаҳон бозорида ширин-шакар мевалари билан ном қозонган Ўзбекистонда бу борадаги аҳвол қандай? Ёнғоқ экспорти ҳолати-чи? Мамлакатимизда боғдорчиликнинг мазкур тармоғи ривожи нега ҳамон суст? Ўзбекистон ёнғоқ экспортида қачон етакчилар сафидан жой олади?\nЖурналист Саид Раҳмонов ва Аҳад Муҳаммадиевнинг “Халқ сўзи” газетасида чоп этилган мақоласида шу каби саволларга жавоб изланади.\nЖаҳон бозорида ширин-шакар мевалари билан ном қозонган Ўзбекистонда бу борадаги аҳвол қандай? Ўтган йили қанча ёнғоқ экспорт қилинди? Бу кўпчиликни қизиқтириши табиий, албатта.\nДавлат статистика қўмитасидан олинган маълумотларга қараганда, 2018 йилда четга 12 534 000 долларлик маҳсулот сотилган. Бу озми ёки кўп?\nАввалги йилдаги кўрсаткич билан таққослайдиган бўлсак, салкам икки баробар камайган. Негаки, 2017 йилда хорижий давлатларга қарийб 24 миллион долларлик маҳсулот етказиб берилган.\nҚулай табиий-иқлим шароитига эга мамлакатимизда боғдорчиликнинг мазкур тармоғи ривожи нега ҳамон суст? Ўзбекистон ёнғоқ экспортида қачон етакчилар сафидан жой олади?\nЯшириб нима қилдик, ёнғоқчилик яқин-яқингача эътибордан четда қолиб келаётган, аниқроғи, ўз ҳолига ташлаб қўйилган эди. Оқибатда янги боғлар ташкил этиш тугул, борининг ҳам баҳридан кечила бошланди. Ўзингиз ўйланг, ҳар тупи 20 метргача соя ташлаб, дуруст ҳосил бермайдиган дарахтдан нима фойда?!\nКейинги пайтда қишлоқ хўжалиги ислоҳ қилиниб, боғдорчиликни ривожлантиришга устувор аҳамият қаратилаётгани туфайли ниҳоят ушбу тармоқни жонлантириш масаласи ҳам кун тартибига қўйилди.\nГап шундаки, Президентимизнинг 2017 йил 1 июнда “Ёнғоқ ишлаб чиқарувчилар ва экспорт қилувчилар уюшмасини тузиш ва унинг фаолиятини ташкил этиш тўғрисида”ги қарори қабул қилиндики, бу мазкур жабҳа ривожига катта туртки бўлди. Ушбу ҳужжатда Андижон, Қашқадарё, Жиззах, Наманган, Самарқанд, Сурхондарё, Тошкент ва Фарғона вилоятларида умумий майдони 10 минг гектарга тенг ёнғоқзорлар барпо этиш, бунинг учун халқаро молия институтларининг 50 миллион АҚШ доллари миқдорида имтиёзли кредитларини жалб қилиш вазифаси белгилаб берилди. Бу эса боғбону соҳибкорлар кўнглининг туб-тубидаги орзулари рўёбида айни муддао бўлаётир.\nКалифорния кўчати ўзбек заминига мос тушди\nЁнғоқ ва қуруқ мевалар ишлаб чиқарувчилар халқаро кенгаши (International Nut and Dried Fruit Council)нинг таҳлиллари шуни кўрсатмоқдаки, ривожланаётган кўплаб давлатларда анъанавий боғдорчилик ўз ўрнини ихтисослаштирилган тармоқларга бўшатиб бермоқда. Хусусан, интенсив ёнғоқчилик тараққий эттириляпти. 2017-2018 йиллар мавсумида жаҳонда 4,2 миллион тоннадан ортиқ ёнғоқлар етиштирилгани, бу ўтган мавсумдагидан 11 фоиз, охирги ўн йилликдаги ўртача кўрсаткичдан эса 30 фоиз кўп эканлиги ана шу таркибий ўзгаришлар маҳсули сифатида баҳоланаётир\nАҚШ мазкур жабҳада ҳамон етакчиликни қўлдан бермаяпти. Унинг ялпи маҳсулотдаги улуши 41 фоизга тенг. Бинобарин, ёнғоқчилик Америка фермерлари фаолиятининг энг муҳим йўналишларидан бири бўлиб, у давлат томонидан қўллаб-қувватланади. Ҳосилнинг асосий қисми — 96 фоизи Калифорнияда етиштирилади. Унинг, айниқса, оқ мағиз ёнғоқлари дунёда энг харидоргир маҳсулотлар сирасига киради.\nЖаҳон бозоридан мустаҳкам ўрин эгаллашга аҳд қилган юртимиз боғбонлари айнан калифорниялик мутахассислар билан ҳамкорликни йўлга қўйишгани таҳсинга лойиқ.\nЁнғоқ ишлаб чиқарувчилар ва экспорт қилувчилар уюшмаси раиси Камол Абдуллоевнинг айтишича, замонавий плантацияларни яратиш учун хорижий ҳамкор сифатида бежиз АҚШ мутахассислари танлангани йўқ. Сабаби юртимизда олиб борилаётган ислоҳотлардан кўзланган асосий мақсад, ресурс тежовчи технологияларни кенг жорий этиш, ёнғоқ етиштиришнинг илмий асосланган усулларини қўллаш орқали мўл ҳосил етиштиришдир. Бунда дастлаб Жомбой туманидаги 500 гектар майдонда яратилган боғ муҳим тажриба вазифасини ўтади.\nУшбу боғда АҚШ ва Туркиядан олиб келиниб ўтқазилган кўчатлар тезда тутиб кетиб, ҳаттоки, биринчи йилнинг ўзида нишона мева берди. Бу эса уюшма аъзоларига мазкур усулни оммалаштиришда катта куч ва руҳ бағишлади.\nЛалмикор ерда шовуллаган боғ\nЯккабоғ туманининг Ишкент қишлоғига йўлингиз тушса, танаси кишининг қучоғига сиғмайдиган ёнғоқларни кўриб, қойил қолишингиз турган гап. Улар ҳудуд аҳлининг фахри саналади. Одамларнинг айтишича, дарахтларнинг аксарияти бир неча асрларни қаритган. Бундай табиий ёнғоқзорларнинг кўплигидан англаш мумкинки, Яккабоғ боғдорчилик, айниқса, ёнғоқчилик учун қулай табиий иқлим шароитига эга. Шу маънода, Президентимиз ташаббуси билан 1 минг 140 гектар майдонда ёнғоқзор ва бодомзорлар ташкил этилаётганини бамисоли беркилиб қолган булоқ кўзлари очилганига менгзаш мумкин.\nЭътиборли жиҳати, юртимизда ёнғоқзорларни бунёд этишда суғориладиган ерлар эмас, аксинча, шу пайтгача фойдаланилмай келинган лалмикор майдонлар танлаб олиняпти. Мутахассисларнинг айтишича, ёнғоқ обитобида парваришланса, наинки тоғли ҳудудларда, балки лалми майдонлар, қир-адирларда ҳам тезда тутиб кетади. Шу боис “Sag agro Yakkabogʻ” масъулияти чекланган жамияти раҳбарияти боғ учун лалми ерлар ажратилганидан ажабланишмади ҳам. Ўтган йилнинг ўзида 400 гектар майдонда ёнғоқнинг “Chendler” ва “Cisco”, 300 гектарга бодомнинг “Аvijor” ва “Guara” навлари кўчатларини ўтқазиб, замонавий боғ яратишди.\nБугун Ҳисор тоғ тизмаларининг этагидаги бу боғни кўриб, кўзингиз қувнайди. Саф тортган ниҳоллар бир йилдаёқ бўй чўзиб шохлаб қолган.\n— Илгари бу жойлар қуриб-қақшаб ётарди, — дейди “Наврўз” маҳалла фуқаролар йиғини раиси Зокир Ботиров. — Лалми ер эмасми, ёғингарчилик кўп бўлган йилларда ғалла экилар, қолган пайтда эса ёввойи ўт-ўланлар ҳам саратонга қолмай қавдон бўлиб қоларди. Президентимиз ташаббуси билан шу ерлар обод бўлди. Шовуллаган боғ бўй кўрсатяпти. Унда бегоналар эмас, ҳудудимиздаги Лангар, Бешқўтон, Ажрим каби қишлоқлар ёшлари ишлаяпти. Шунинг орқасидан рўзғорини тебратмоқда.\nДарҳақиқат, жамият раҳбари Фаридун Розиқовнинг таъкидлашича, 30 нафар доимий, 500 дан ортиқ мавсумий ишчиларнинг барчаси шу ҳудуддан жалб этилган. Улар қишнинг нисбатан илиқ келган об-ҳавосидан унумли фойдаланиб, 440 гектар майдонни ниҳол қадашга ҳозирлашмоқда. Бунда замонавий 6 та техника кучидан ҳам унумли фойдаланишяпти.\n— Кўчатлар 6х7 схемада экилади, — дейди боғбон Абдукарим Саидов. — Бу қатор ораларига ишлов бериш, ҳосилни йиғиштириб олиш учун жуда қулай. Чунки ёнғоқ қўлда эмас, техника ёрдамида териб олинади. Ниҳолларга ҳам шунга мослаб шакл берилади. Масалан, калифорниялик профессорнинг кўрсатмаси билан ўтган йили ўтқазилган кўчатларнинг 2 метргача бўлган қисмида шох қолдирмадик. Уч-тўртта нишона меваларини ҳам юлиб ташлаб, унинг кучини ўсишга йўналтирдик. Энди бу йил уларда тўртта ён шохини қолдириб, шакл берамиз. Ана шунда ёнғоқзоримизнинг таровати кўзга яққол ташланади.\nЎзаро суҳбатлардан маълум бўлишича, кейинги пайтда ёнғоқчиликка эътибор пасайиб кетишига дарахтнинг кеч ҳосилга кириши, тағин кўп ҳолларда меваси “кўр”, пўчоғи қалинлиги сабаб бўлган. Ахир бир ниҳолни саккиз йил давомида парваришлаб, энди ҳосилини ола бошласангиз-у, унга бозорда талаб бўлмаса… Ҳар қандай киши бошқа экин экишни маъқул кўради-да.\nШунинг учун кўчатчиликда интенсив технологиялар қўлланилиб, тез ва харидоргир мева берадиган навлар экилмоқда. “Chendler” ва “Cisco” шулар сирасига киради.\n50 йил 50 килограммдан мева беради\nРақобатга дош бериш учун, энг аввало, ташқи бозор талабига мос маҳсулот таклиф эта олишимиз шарт. Бу борада эса асл Ватани Калифорния бўлган “Chandler”га тенг келадигани йўқ. АҚШнинг ушбу штатида етиштирилган ҳосилнинг 40 фоизи ички бозорда сотилса, қолган қисми Корея Республикаси, Япония, Туркия, Ҳиндистон, Хитой ва Европа иттифоқи мамлакатларига экспорт қилинади. Қандолатчилик фабрикалари, тез тайёр бўладиган овқатлар етказиб бериш тармоқлари асосий харидорлар саналади. Чунки унинг мазғи оқ ва жуда мазали.\n— Яна бир афзаллиги меваларининг йириклигидир, — дея суҳбатга қўшилган жамият иш юритувчиси Алишер Ибрагимов ҳажми товуқ тухумидек келадиган ёнғоқларни кўрсатади. — Бу АҚШдан олиб келинган “Chandler” ёнғоғи. Шунинг учун боғимиздан умидимиз катта. Эҳтимол, мевалари бундай катта бўлмас, балки ундан ҳам йирик бўлар. Лекин ўта мазали бўлишига ишончим комил. Чунки биз ҳар 10 гектар майдоннинг турли жойларидан олинган тупроқ таҳлиллари асосида унга мос навни танладик. Парваришини эса рисоладагидек бажаряпмиз.\nБуни боққа келган киши бир зумда илғаб олади. Киши эътиборини сув манбаидан анча олис адирликда томчилатиб суғориш технологияси қўлланилаётгани тортмай қолмайди.\n— Асосий ва ёрдамчи қувурларни ётқизиш, уларни монтаж қилиш ва томчилатиш шлангларини улаш — буларнинг барчасини ўзимиз қилдик, — дейди Ўрол Бозоров. — Бу борада бизга йўл-йўриқ кўрсатиш учун Туркиядан жалб этилган лойиҳалаштирувчи мутахассис ҳам тан берди.\nКаналдан олинган сув эни 60 метр, узунлиги 200 метр, чуқурлиги 5 метрли махсус ҳовузда тиндирилиб, 6 та насос ёрдамида боғимизга етказиб берилади. Дарахтларга кунига ўртача 4 соат сув қуйилади, холос. Асосий озуқалар ҳам эритиб берилади. Натижада ҳар бир ниҳол бехато тутиб кетади.\nБоғнинг ҳар 200 гектарига бир агроном, 4 нафар боғбон бириктирилган бўлиб, улар кўчатларни номма-ном “танишади”, ҳолатини бир қарашда билишади. Биз қишнинг нисбатан илиқ келиши дарахтлар эрта уйғонишига таъсирибор-йўқлиги ҳақида қизиқамиз.\nУларнинг эътироф этишича, хориж навларининг энг қулай жиҳати кеч, яъни апрель-май ойларида уйғонишидир. Бу Ўзбекистон шароитида ҳосилни совуқ урмайди, дегани. Қолаверса, -3 даража совуқда ҳам унинг мева тугунчаларига зиён етмайди. 4 йилда тўлиқ ҳосилга кириб, ҳар бир дарахт 50 килограммдан 50 йил мева беради.\nЧорвачиликдан ўн чандон фойдали\nПрезидентимиз 2018 йилнинг 13-14 декабрь кунлари Қашқадарё вилоятига ташрифи давомида “Sag agro Yakkabogʻ” масъулияти чекланган жамиятининг мазкур боғида ҳам бўлиб, у билан яқиндан танишди, ёнғоқ кўчати ўтқазди.\nШу ерда қишлоқ хўжалиги ходимлари, фермерлар, аҳоли билан суҳбатда Яккабоғда ҳам ҳосилдор ерлар, деҳқончиликни яхши биладиган одамлар кўплиги, бундан тўғри фойдаланиб, боғдорчиликни ривожлантириш, аҳоли томорқалари учун мевали дарахтлар етказиб бериш зарурлигини таъкидлади.\nБинобарин, боғдорчилик — кони фойда. Бамисоли аҳоли бандлигини таъминлаш, даромадини оширишда ишга солинмаган имкониятдир. Айтайлик, биргина “Sag agro Yakkabogʻ”нинг боғларида 500 киши доимий иш билан таъминланиши, йилига 7 минг тоннага яқин маҳсулот олиниши кўзда тутилган. Етиштирилган ҳосилнинг 60 фоизини эса экспортга чиқариш режалаштирилмоқда. Шунинг ортидан қанча даромад келишини эса тасаввур этиш қийин эмас. Бу масаланинг бир жиҳати, холос.\nИккинчи томони шундаки, меванинг сероблиги ички бозорни сифатли маҳсулотлар билан тўлдириш, қайта ишлашни йўлга қўйиш, янги фабрикалар пайдо бўлишига туртки бўлади. Чунки қайси харидоргир ширинлик ёки шоколадни олманг, уларнинг асосий хом ашёси ёнғоқ эканлигига амин бўласиз. Дунё ошхоналарини эса ушбу хуштаъм мевадан олинган паста ёки ёнғоқ қўшилган таомсиз тасаввур қилиб бўлмайди.\nЛойиҳа ташаббускорларининг фикрича, асосан, чорвачилик билан шуғулланиб келган қишлоқ аҳолиси томорқасида ёнғоқ етиштириш учун кўп харажат қилишга ҳожат йўқ. Ёнғоқнинг “Chendler” ёки “Cisco” навлари кўчатини экиб, парваришласа, кифоя. Унинг ҳар тупидан 50 килограмм ҳосил олинган тақдирда, бунча меванинг, борингки, тенг ярми пўчоққа чиқиб кетса ҳам, 25 килограмм мағзи олинади. Унинг килоси жаҳон бозорида 3 — 6 доллар баҳоланади. Ўртача 5 доллардан пулланса, бу 125 доллар деганидир. Агар томорқангизда ўн туп ёнғоқ бўлса, шу ҳисобда, бир мавсумда шунинг ўзидан 1 250 доллар, тахминан 10 миллион сўм атрофида қўшимча маблағ ишлаб олишингиз мумкин экан. Бу чорвачиликдан ўн чандон фойдали эмасми?!\nДавлатимиз раҳбарининг 2017 йил Қашқадарё вилоятига ташрифлари давомида берган топшириқларига асосан, Китоб давлат ўрмон хўжалигида 1 000 гектардан ортиқ, Яккабоғ туманидаги Ҳисор ҳудудида ҳам шунча майдонда ёнғоқзорлар ташкил қилинди. Бу борадаги ишлар жорий йилда изчил давом эттирилаётгани, республикамизнинг бошқа ҳудудларида ҳам замонавий ёнғоқзорлар бунёд қилинаётганини инобатга оладиган бўлсак, Ўзбекистон яқин 3-4 йил ичида ёнғоқ етиштириш ва экспорт қилишда етакчи давлатлар сафига қўйилишини фаҳмлаш қийин эмас. Бунга қаровсиз бўлиб ётган, сувсиз ер майдонлари ҳисобидан эришилаётгани эса қишлоқ хўжалигидаги ислоҳотларнинг нақадар пухта ва оқилона олиб борилаётганидан далолатдир.\n2019 йил 2 февраль, 23-сон\n«Агробанк»: имтиёз ва имкониятлар\n“КУЛГИ УМРНИ УЗАЙТИРАДИ, ЛЕКИН…”


Динимизни софлигича сақлайлик — ЎЗБЕКИСТОН МУСУЛМОНЛАРИ ИДОРАСИ СИРДАРЁ ВИЛОЯТИ ВАКИЛЛИГИ\nБугунги кунда дунёнинг турли минтақа ва ҳудудларида авж олаётган қарама-қаршиликлар, қонли тўқнашувлар, турли оқимлар ўртасида бўлаётган низо ва зиддиятлар, бегуноҳ инсоларнинг қурбон бўлишига сабаб бўлаётгани барчамизга маълум. Бундай ташвишли, таҳликали тўқнашувларнинг асосий сабабчилари муқаддас ислом динимизни ўзларига ниқоб қилиб олиш орқали ўзлари истаган салбий оқибатларни келтириб чиқармоқдалар. Бундай жиноятчилар ўз жирканч ғояларини амалга ошириш йўлида ояту-ҳадисларни истаганларича талқин қилишмоқда. Оқибатда бу қалтис иш жоҳил кимсаларнинг залолатга ботишига ва бегуноҳ инсонларнинг зўровонлик қурбонлари бўлишига олиб келмоқда.\nҚуръон оятлари ва ҳадисларни хатарли, ғаразли мақсадларда бузиб талқин қилиш Исломга бутунлай зид. Қуръон оятлари ва ҳадислар оддий сўзлар эмас, балки оятлар Аллоҳнинг каломи, ҳадислар илоҳий асосга эгадир. Ҳар қандай киши булардан ўзича ҳукм чиқарса, муқаддас Каломнинг ҳурматини оёқости қилган бўлади ва Пайғамбар (алайҳиссалом) нинг: “Ким Қуръонни ўзича тафсир қилса, дўзахдан ўзига жой тайёрласин”, деган таҳдидлари ҳукмига дохил бўлади.\nПайғамбаримиз (с.а.в.) залолатга кетишнинг олдини олиб: “Сизлар менинг ва тўғри йўлда юрувчи, ҳидоят топган хулафоларимнинг йўлини тутиб, уни озиқ тишларингиз билан тишлагандек маҳкам ушланглар. Динга янгиликлар киритишдан сақланинглар, албатта, ҳар қандай бидъат — залолатдир” — деганлар (Имом Абу Довуд ва Имом Термизий ривояти).\nХулоса ўрнида шуни айтиш мумкинки экстремизм ва терроризмнинг зарарли оқибатлари ҳақида ёшларимиз билан бўлаётган давра суҳбатлари муҳим аҳамиятга эга. Мана шу суҳбатлар орқали ёшларимиз ёт ғояларнинг асл мақсади, мазмун-моҳияти ҳақидаги тушунчаларини кенгайтириб борадилар. Ва келгусида бундай зарарлардан огоҳ бўладилар. Аллоҳ таоло барчаларимизни бундай бало-офатлардан Ўзи сақласин.\nЎзбекистон бағрикенг ўлка


Амин Эргашев жанги бир раунд давом этди ёхуд у Ҳабиб Нурмагомедов промоушенида октагонга кўтарилди\n6 апрель, 2021, 21:50\nТеглар:ММА | Россия | Ҳабиб Нурмагомедов\nУ россиялик жангчини техник нокаутга учратди.\nАйни дақиқаларда Россиянинг Москва шаҳрида Ҳабиб Нурмагомедовга тегишли EFC (Eagle Fighting Championship) турнири давом этмоқда ва унда ҳамюртимиз Амин Эргашев ўз жангини ўтказди.\nОғир вазн тоифасидаги вакилимизга россиялик Дмитрий Хвалченко рақиблик қилди. Ушбу тўқнашув бор йўғи бир раунд давом этди. Дастлабки сониялардаёқ, "тэйк-даун"ни амалга оширган Эргашев "партер"да рақибига ҳеч қандай имконият қолдирмаган ҳолда, техник нокаут билан ғалабага эришди.\nУшбу муваффақият унинг фаолиятидаги 11-ғалаба бўлди. Шунингдек, фаолиятида тўртта мағлубият ҳам ўрин олган. Мазкур ғалаба билан юртдошимизни муборакбод этамиз ва ғалабалар бардавом бўлишини тилаб қоламиз!\nВидео Амин Эргашев қай тарзда рақибини техник нокаутга учратди? (Видео)\nЎзбекистонлик ММА вакили "Open Fighting Championship" турнирида жанг қилади\nТЕЗКОР ХАБАР Ўзбекистонлик оғир вазн тоифасидаги ММА жангчиси Ҳабиб Нурмагомедов промоушенида жанг қилади


Жамият 15:30 / 17.10.2021 10009\nУльтразамонавий мажмуа Ўзбекистонда ёшларни қўллаб-қувватлаш ва АКТни ривожлантириш лойиҳалари доирасида «Ўзавтосаноат» ташаббуси билан амалга оширилди. Лойиҳа 3,5 гектар ҳудудда 8500 квадрат метр майдонга эга бинодан иборат комплекснинг концепцияси, дизайни ва қурилишини ўз ичига олган.\nЭнг янги техник талаблар асосида жиҳозланган ёшлар марказидан самарали фойдаланиш учун «Ўзавтосаноат» компанияси Ботир Орифжоновни жалб қилди (LeBazar, Paynet asoschisi, Khan Academy Uzbek раҳбари), унинг раҳбарлиги остида Astrum IT-академияси ташкил этилди.\n«Мен ушбу лойиҳани амалга оширишда UzAuto'нинг қўллаб-қувватлашидан чин дилдан хурсандман. Компания дастлабки кунлардан бошлаб мавжуд ресурслардан тўғри фойдаланиш учун яхши суянчиққа айланди ва мен ишонаманки, бу бизнинг ёшлар ва ахборот технологияларини қўллаб-қувватлаш борасидаги ҳамкорлигимизнинг фақат бошланишидир», - деди Ботир Орифжонов.\nUzAuto Motors компанияси Матбуот хизмати Ⓣ\n12:00 / 05.12.2021 6641\n23:17 / 05.12.2021 1616\n22:25 / 05.12.2021 1364\n22:21 / 05.12.2021 2663


Президентимиз Шавкат Мирзиёев ташаббуси билан БМТ шафелигида ташкил этилган “Марказий Осиё: ягона тарих ва умумий келажак, барқарор ривожланиш ва тараққиёт йўлидаги ҳамкорлик” мавзуидаги халқаро конференция 11 ноябрь куни ўз ишини давом эттирди.\nАнжуман қатнашчилари Марказий Осиёда минтақавий ҳамкорлик истиқболларини муҳокама этган ҳолда ҳудуд давлатлари хавфсизлиги ва тараққиётига таҳдидларнинг олдини олиш ва уларга қарши курашишда халқаро ташкилотлар ҳамда хорижий давлатлар билан алоқаларнинг аҳамияти юзасидан фикр алмашди.\n– Туркия Марказий Осиё давлатлари томонидан илгари сурилаётган ташаббусларни қўллаб-қувватлайди. Кейинги йилларда минтақадаги мамлакатлар билан транспорт-логистика соҳасидаги алоқаларнинг ривожланиб бораётгани давлатларимиз иқтисодий тараққиётига хизмат қилмоқда. Биз, Марказий Осиё давлатларини Европа билан боғловчи муҳим кўприк сифатида қадимий Буюк ипак йўлининг қайта тикланишидан манфаатдормиз. Бу борада айни пайтда Марказий Осиё давлатлари ва Хитой томонидан ҳаётга татбиқ этилаётган транспорт каридори бўйича лойиҳада иштирок этишга тайёрмиз.\nБугунги кунда Марказий Осиё давлатларининг ушбу мақсад йўлида ҳамжиҳатликда зарур чора-тадбирларни кўраётгани эътиборга молик. Хусусан, Ўзбекистон Республикаси Президенти Шавкат Мирзиёвнинг бу борада баён этган таклиф ва ташаббусларини барча давлатлар қўллаб-қувватламоқда.\nҚадимий Самарқандда бўлиб ўтаётган ушбу халқаро конференция терроризм, диний экстремизм ва гиёҳвандликка қарши бирга кураш олиб боришимиз, бу борада ҳаракатларимизни мувофиқлаштиришда муҳим аҳамият касб этади. Марказий Осиё давлатларининг якдиллиги минтақада хавфсизликни таъминлашда муҳим омил ҳисобланади. Халқларимизнинг буюк тарихи бор. Қурилаётган келажак ҳам албатта буюк бўлади.\n- Ушбу халқаро конференция Марказий Осиё минтақасидаги долзарб масалаларни ҳал этишда муҳим қадам бўлди, десак янглишмаймиз. Сабаби, дунё хавфсизлигига хавф солаётган терроризм минтақамизга ҳам кириб келмаслигига ҳеч ким кафолат бера олмайди. Шунинг учун аввалдан бундай хавфларнинг олдини олиш чораларини кўриш, бу борада ҳамкорликда иш олиб бориш барча давлатлар учун манфаатли бўлиши шубҳасиз.\nБиргина Афғонистондаги нотинчлик минтақамиздаги давлатлар ва халқлар осойишталигига таҳдид сифатида барчамизни ташвишга солади. Қўшни мамлакатда барқарорликка эришиш борасида биз ҳам ҳамкорликда иш олиб боришимиз лозим.\nРашид Мередов, Туркманистон Республикаси ташқи ишлар вазири:\n- Самарқандда ташкил этилган ушбу халқаро конференция Марказий Осиё давлатларининг ҳар жабҳада ҳамфикр, минтақадаги мавжуд муаммоларни ҳамжиҳат ҳал қила олишини дунёга кўрсатди.\nМинтақадаги давлатлараро муаммолар бўлмаслиги, айниқса, хавфсизлик масаласида барчамизнинг якдиллигимиз тараққиётга хизмат қилади. Шунингдек, минтақадаги Евроосиё транспорт коридорини ривожлантириш Европа ва Осиёни бир-бирига боғлашда муҳим омил бўлади. Албатта, бунинг учун минтақада терроризм, экстремизм, гиёҳвандлик каби турли иллатларнинг олдини олиш, хавфсизликни таъминлаш лозим. Бугунги халқаро конференция айнан шу масалалар муҳокамасига қаратилгани билан аҳамиятли бўлди.


Токио-2020 Олимпиадаси стартига 100 кун қолди!\nБутун спорт жамоатчилигининг эътибори бу йил Япония пойтахтига қаратилиши аниқ. 2021 йилнинг 23 июль санасида кун чиқар юрт пойтахти XXXII ёзги Олимпия ўйинларини қабул қилади. Бугун 1 йилга сурилган мазкур Олимпиада стартига роппа-роса 100 кун қолди.\nЎзбекистон Республикаси Президентининг 2017 йил 9 мартдаги “Ўзбекистон спортчиларини 2020 йил Токио шаҳри (Япония)да бўлиб ўтадиган XXXII ёзги Олимпия ва XVI Паралимпия ўйинларига тайёрлаш тўғрисида”ги ПҚ-2821-сон қарорига мувофиқ Миллий Олимпия қўмитаси Туризм ва спорт вазирлиги билан ҳамкорликда бевосита ҳукуматимизнинг қўллаб-қувватлаши остида катта ҳажмдаги ишларни амалга оширмоқда. Ҳозирда бир қатор спорт турларида вакилларимиз Токио Олимпиадасига қимматли рейтинг очколарини йиғиб келишмоқда.\nНасиб қилса, жорий йил бўлиб ўтадиган Олимпия ўйинларида Ўзбекистон терма жамоаси Рио-де-Жанейродагидан ҳам юқори натижаларни қайд этиб, юртдошларимизга унутилмас ғалабали онларни тақдим этишади. Эслатиб ўтамиз, ҳозирда делегациямиз ҳисобида Токио-2020 Олимпия ўйинлари учун 36 та, Паралимпия ўйинларига эса 16 та йўлланма мавжуд.


Қирғизистонда ўғирлаб кетилган Ўрхон Инанди Туркия фуқаролигидан чиқиш учун ариза берди\n16 сентябрь куни Туркия пойтахти Анқарада Қирғизистон фуқароси, Туркияда туғилган Ўрхон Инанди иши бўйича суд жараёни бошланди. Туркиянинг “Анадолу” давлат ахборот агентлиги хабарига кўра, Инанди видеоконференсалоқа орқали қамоқхонадаги тингловда қатнашган.\nАйбланувчининг айтишича, қўли цинганлиги учун у суд жараёнига тайёрлана олмаган ва қўшимча вақт талаб қилган. У, шунингдек, Туркия суди уни жиноий жавобгарликка тортишга ҳақли эмаслигини айтди, чунки унинг ўзи Қирғизистон фуқароси ва Туркия фуқаролигидан чиқиш учун ариза берган.\nСуд Инандини ҳибсда қолдирди ва кейинги суд мажлисини 23 ноябрга тайинлади.\nТуркия прокурорлари Инанди учун 15 йилдан 22 ярим йилгача қамоқ жазосини сўрамоқда. Унга «қуролли террорчилик ташкилотини бошқариш» айбловш қўйилган.\nЎрхон Инанди Туркияда туғилган, у 1995 йилда Қирғизистонга келган, 2012 йилда Қирғизистон фуқаролигини олган. У “Сапат” (собиқ Себат) халқаро таълим муассасасини бошқаради. 1 июнга ўтар кечаси Инанди ғойиб бўлди. Қирғизистон полицияси «одам ўғирлаш» моддаси бўйича иш очди. Кейинчалик у Интерпол томонидан халқаро қидирувга берилган.\n5 июль куни Туркия президенти Ражаб Тойиб Эрдўғон халққа мурожаатида Туркия махсус хизматлари вакиллари Ўрхон Инандини мамлакатга олиб келганини айтди. Шу билан бирга, у ҳибсга олинган кишини «ФEТОнинг Марказий Осиёдаги етакчиси» деб атади ва у турк адлия қўлига топширилганини айтди. Шундан сўнг, Бишкек полицияси Инандининг Қирғизистон паспортини олиш қонунийлигини текшираётганини эълон қилди ва Ҳарбий прокуратура уни чет элга экспорт қилиш фактини текширишни бошлади.


Ички ишлар вазирлиги томонидан Сенат қўмитасига тақдим этилган ахборотда қайд этилишича, 2020 йилнинг 6 ойи давомида содир этилган қотиллик жиноятларнинг ҳар учинчиси, оғир тан жароҳати етказиш жиноятларининг 76 таси оила-турмуш муносабатлари билан боғлиқ.\nСенат ахборот хизматининг хабар беришича, 30 июль куни Мудофаа ва хавфсизлик масалалари қўмитаси мажлисида Ички ишлар вазирининг 2020 йил 6 ойи давомида ҳуқуқбузарликларнинг олдини олиш ва уларнинг профилактикаси ҳолати бўйича ахбороти дастлабки тарзда эшитилган.\n«Оилалардаги нотинчлик, низоларнинг ўз вақтида ҳал этилмаслиги маҳалла фаоллари ва кенг жамоатчиликнинг эътиборидан четда қолганлиги оқибатида ўта оғир жиноятлар содир этилмоқда.\nЖумладан, 2020 йилнинг 6 ойи давомида қайд этилган қотиллик жиноятларнинг ҳар учинчиси, оғир тан жароҳати етказиш жиноятларининг 76 таси оила-турмуш муносабатлари доирасида содир этилган.\nШу билан бирга, оилавий низоларга ўз вақтида барҳам берилмаганлиги оқибатида 5 940 та оила-турмуш муносабатлари доирасидаги ҳуқуқбузарликлар содир этилиб, уларнинг аксарияти, яъни 52,6 фоизи Тошкент, Бухоро, Навоий ва Фарғона вилоятлари ҳиссасига тўғри келади», дейилади Сенат хабарида.\nҚайд этилишича, жорий йилда оила-турмуш доирасида тазйиққа учраган хотин-қизларнинг 2 776 нафарига “ҳимоя ордери” берилган.\nМажлисда ёшлар билан ишлашда ҳануз кўплаб муаммолар сақланиб қолаётганлиги, уларни бартараф этишга етарли даражада этибор қаратилмаганлиги оқибатида жорий йилнинг 6 ойида республикада қайд этилган ҳар тўртинчи жиноят ёшлар томонидан содир этилгани таъкидланди. Шунингдек, ички ишлар вазирининг ахбороти ҳудудлардаги сенаторлар ва маҳаллий Кенгашлар депутатлари томонидан ҳам муҳокама этилди.\nЭслатиб ўтамиз, Олий Мажлис Сенатининг навбатдаги ялпи мажлисида республикада ҳуқуқбузарликларнинг олдини олиш ва уларнинг профилактикаси ҳолати бўйича ички ишлар вазирининг ахбороти кўриб чиқилиши режалаштирилган. Амалдаги тартибга кўра, вазир бир йилда икки марта парлемент юқори палатасида ҳисобот беришга мажбур.\nҚорақалпоғистонда ўзаро жанжал пичоқбозлик билан тугади\n08:33 / 10.08.2020\nСамарқандда SMS хабар туфайли келиб чиққан жанжал одам ўлими билан тугади


Воқеа тарихи нақадар кўҳналигини билдириш учун ҳазиломуз таққос сифатида «снос» рўй берганда ҳали Лионел Месси бирорта «Олтин тўп» олмаганини келтирган эдик.\nХудди шунга ўхшаш масалада Гулнора Кулиева таҳририятимизга мурожаат қилиб келди. Онахоннинг турар жойлари 2006 йилда бузиб ташланган. Бузилган уй-жойлар эвазига берилиши керак бўлган атиги 4 сотих ер майдони ҳанузгача Самарқанд шаҳар ҳокимлиги томонидан берилмасдан келмоқда. Бу воқеа рўй берганида ҳали Криштиану Роналду у ёқда турсин, Кака ҳам «Олтин тўп» олмаган эди.\nМаълум бўлишича, Г.Кулиевага тегишли бўлган Самарқанд шаҳри Уста Умар Жўрақулов кўчасида жойлашган 25-уй 2006 йилда Самарқанд шаҳрининг тарихий қисмини реконструкция қилиш, «Шоҳи Зинда» тарихий мажмуаси атрофини таъмирлаш ва ободонлаштириш асносида бузилган.\nҚайд этиш лозимки, уй-жойлардан «тозаланиб» ободонлаштирилган мазкур ҳудуд айни пайтда Ҳазрати Хизр масжидидан пастроқда, марҳум Ислом Каримов мақбараси этагида жойлашган.\nХуллас, Самарқанд шаҳри ҳокимини Суҳроб Рафиқовнинг 2006 йил 15 июндаги №719-Қ сонли қарори билан бузилган уй учун товон тариқасида собиқ терини қайта ишлаш заводи (халқ тилида — кожзавод) ҳудудидан 400 квадрат метр ер ажратиш кўрсатилган.\nБироқ «кожзавод» ҳудудида ер қолмагани сабабли унга бошқа жойдан ер ажратиб берилиши айтган ва орадан 15 йил ўтса-да, ер майдони ажратилмасдан келмоқда. Тўғри, ушбу манзилда рўйхатда турганлар учун ўша пайтда кўп қаватли уйлардан квартиралар ажратилган, товон пули ҳам тўланган. Лекин ваъда қилинган ер майдони берилмаган. Унинг ўрнига бошқача кўринишда мулк ёки пул ҳам тўланмаган.\nВаъда қилинган ердан кечишни истамаган Гулнора Кулиева саноқсиз мурожаатлар қилгани, ҳар сафар қўйни пуч ёнғоқларга тўлдириб жўнатилганини батафсил гапириб ўтирмайлик. Бунда муболаға йўқлиги шундоқ ҳам аён.\nУ судларга мурожаат қилади ва ниҳоят, 2019 йил 4 октябрда Пахтачи туман маъмурий судининг ҳал қилув қарори билан унинг аризаси қаноатлантирилади ҳамда Самарқанд шаҳри ҳокимлиги зиммасига Г.Кулиевага якка тартибда уй-жой қурилиши учун 400 кв.м ер майдони белгиланган тартибда ажратиб бериш мажбурияти юкланади.\nБедодликни қарангки, Самарқанд шаҳар ҳокимлиги онахондан узр сўраб, суднинг бу талабини бажариш ўрнига Пахтачи туман маъмурий судининг ҳал қилув қарорини бекор қилиш учун 2021 йил июнь ойига келиб, Самарқанд вилоят маъмурий судига апелляция шикояти беради.\nВилоят суди ажрими билан апелляция шикоятини беришнинг муддати ўтказиб юборилгани туфайли шаҳар ҳокимлигининг апелляция шикоятини қабул қилиш рад этилади.\nБуни нима деб изоҳлашни ҳам билмай қолар экансан киши. Нима бу, мажбуриятдан қочишми?\nАввалги мақоламизга ҳам Самарқанд шаҳар ҳокимлиги томонидан бирор муносабат билдирилмади. Биламиз, бунисига ҳам билдирилмайди. Нима ҳам деб муносабат билдирсин? Афтидан, Самарқанд шаҳрининг амалдаги раҳбарлари 12–15 йил олдин рўй берган воқеалар, тўланиши керак бўлган компенсациялар учун асло ўзларини масъул ҳисоблашмайди.\nЛекин англаш лозимки, қария фуқаролардан собиқ ҳокимлар эмас, давлат қарздор. Қарз эса тўлаб берилмаяпти, оқибатда фуқароларнинг давлатга ишончи суиистеъмол бўлмоқда.\nҲокимлар келаверади-кетаверади. Аммо инсон қадри бош тамойил сифатида белгиланган бугунги кунда давлат ва уни тамсил этувчи раҳбарлар суд қарорларини ижро этиб, ўз фуқаролари олдидаги қарзини тўлаб қўйишлари керак.


ИнтерФУТБОЛ :: Янги йилнинг 10 интригаси\nЯнги йилнинг 10 интригаси\nЯнги 2020 йил футбол оламига нималарни ҳадя этиши мумкин? Кўпчиликнинг эътибори қандай ўй-хаёллар билан банд? Soccer.ru тақдим этадиган қуйидаги материал айнан шу йил аниқ ечимини топадиган 10та энг қизиқарли саволлар муҳокамасига бағишланган.\n«Ливерпуль» илк бора АПЛ чўққисига кўтариладими?\nМуҳокамани орзиқиб кутилаётган, лекин интригаси тур сайин сўниб бораётган мавзу билан бошлаймиз. Англиянинг асосий тождорларидан бири бўлган «қизиллар» футбол оламининг энг бадавлат турнири бўлмиш АПЛ чўққисини ҳанузгача забт эта олмаяптилар. Лекин баҳорда улар бу нохуш анъанага барҳам беришлари мумкин. Жамоа қаторасига 37 учрашувда мағлубият нималигини билмай келмоқда, уй учрашувларидаги серия эса 51тага етди. Ғолиблик учун ўта ишонарли далил. Келинг, «қизиллар»нинг миллионлаб мухлислари орзуси рўёбга чиқа қолсин - Клопп ва унинг «Ливерпул»и юксак совринга лойиқ.\nМбаппе трансфер рекордини янгилайдими?\nҲозирда 222 млн. евродан кўпроқ баҳога лойиқ кўрилиши мумкин бўлган ягона футболчи. Бу йил Килиан рекордни янгилаши ёки Неймар дунёнинг энг қиммат футболчиси мақомини сақлаб қолиши мумкин. Бразилиялик ҳужумчи ҳатто «Барселона»га қайтиш билан ҳам ўз рекордини янгилай олмайди. Лекин «Ювентус», «Манчестер Сити» ёхуд «Реал» Килиан ва унинг агент отасини «ПСЖ»дан кетишга кўндира олса, навбатдаги тарихий келишувга гувоҳ бўламиз. Копа, Платини ва Зидан каби афсоналар учун Лига 1 торлик қилиб қолганини яхши биламиз. Буюклар сафидан жой олиш ниятидаги франциялик ноёб иқтидорлар хорижга йўл олишлари шарт.\n2019|2020 йиллар мавсумида ЕЧЛ ғолиблиги кимга насиб этади?\nЎтган мавсумда мухлислар «плей-офф» босқичида ёрқин мўъжизаларни кўрсатган «Аякс»нинг зафар қучишига эътироз билдирмаган бўлишарди. Бироқ «Ливерпул»нинг «Барселона»га қарши баҳсда амалга оширган «камбэки» тарози палласини инглизлар томонига оғдирди. Натижада Клопп шогирдлари ҳақли равишда «шалпангқулоқ« соҳибига айланишди. «Реал», «Ювентус», «Барселона», «Бавария», «Манчестер Сити» ва «ПСЖ» сингари фаворитларнинг бирортаси нуфузли совринга муносиб ўйин кўрсата олмади. Жорий мавсумда ҳам рақибларидан яққол ажралиб турадиган даъвогар йўқ. Балки Гвардиола шогирдлари диққат-эътиборни бир жойга жамлаб, суръатни оширишар?\nМесси Америка кубогига эриша оладими?\nТақдир Лео билан ўчакишиб қолгандек, гўё - Америка кубоги мусобақаси тезлашиб кетди. Даҳо музейида Пекин «олтин»идан бўлак ҳеч вақо йўқ. У ҳам олимпия термаси билан қўлга киритилган. Миллий жамоа барча имкониятларини худди ёш болалардек бой берди. Бироқ бўлажак турнир Колумбия ва Аргентина майдонларида ўтказилади. Амалдаги чемпион ва фаворит - Бразилия. Лекин «альбиселесте» ўзини қўлга олиши шарт. Месси, Агуэро ва Ди Мария авлодлари учун бу сўнгги имконият бўлиши мумкин. Айниқса, Месси учун!\n«Олтин тўп-2020» кимга насиб этади?\nАгар ЕЧЛ ғолиблиги «Ювентус»га насиб этиб, Роналду Евро-2020да муносиб тўп сура олса, «тўп»лар борасида Криштиану ҳисобни тенглаштиради. «Барселона» ва Аргентина ёрқин ўйин кўрсатса, ҳисоб 7:5га етади. Бордию, даҳолар дуэтининг клуб ва терма жамоалари ўзларини кўрсата олишмаса, нуфузли соврин учун кураш кескин тус олиши аниқ. Месси ва Роналдулар ҳукмронлигини узиб қўйишни уддалашди, энди Еврода француз, голланд, немис ёки бельгиялик порласа, «тўп»ни жарима зарбаларини қойилмақом тарзда амалга ошираётган ёхуд ҳаммадан баландроқ сакраганга бермаслик адолатдан бўларди. Аммо мухлисларни «Ким қўлга киритади»дан кўра «Кимга насиб этади» кўпроқ қизиқтиради. Истаймизми-йўқми, Месси ва Роналду ҳамон фаворитлар мақомида.\nОлимпиада турнири қизиқарли бўладими?\nЖанубий Америка вакиллари саралаш баҳсларини январь-февраль ойларида ўтказадилар, Бразилия Токиодаги асосий эркаклар турнирида фаворит сифатида майдонга тушади. Испания ва Германия жамоаларига ҳам юксак ишонч билдиришгани ўз-ўзидан тушунарли - бу жамоалар ёшлар ўртасидаги Европа чемпионати финалчилари. Олимпиадада 23 ёшгача бўлган футболчилар ва 3 нафар «қария» тўп суришига рухсат берилади. Шу боис ҳатто Серхио Рамос ҳам Токио йўлланмасига иштаҳа сақламоқда. Евро-2020дан кейин Мбаппе ҳам Токиога йўл олиш истагида. Қолаверса, унинг ёши Олимпиада талабига тўла жавоб беради.\nАёллар ўртасидаги мусобақада Франция, АҚШ, Швеция, Германия ва Бразилия термаларидан юксак савиядаги ўйинларни кутишмоқда. Кўпчиликнинг фикрича, бу мусобақа эркакларникидан қизиқарлироқ ўтади.\nЕЛнинг «плей-офф» босқичи ҳафсалани пир қилмайдими?\n2021 йилдан бошлаб учинчи еврокубок мусобақаси стартга чиқади, ЕЛ эса ЕЧЛ формати асосида - 32 иштирокчининг гуруҳ босқичидаги куч синашиши билан бошланади. Ҳозирча кенгайтирилган вариант билан кифояланамиз. Яъни, ЕЧЛдан ўтадиган номдор жамоалар энди ЕЛнинг «плей-офф» босқичида қатнашадилар. «МЮ», «Севилья», «Аякс», «Интер», «Арсенал», «Рома» ва «Бенфика» нуфуз жиҳатидан ЕЧЛнинг «плей-офф»ига лойиқ жамоалар. Шунингдек, «Байер» ва «Шахтёр» ҳам. Балки «Аякс» охирги 10 йилликдаги илк совринини қўлга киритар? Сўнгги йиллардаги иштирокини инобатга олсак, голланд клуби бунга лойиқ.\n«Бавария» ва «Ювентус» гегемонлиги узиладими?\n«Манчестер Сити» сўнгги 10 йилликда қаторасига икки марта АПЛ чемпионлигига эришди. Аммо икки мавсум - кулгили серия. «Бавария» 7 йилдан бери ғолибликни ҳеч кимга бермай келмоқда. Мюнхенлик бўлмаган сўнгги чемпионликка Юрген Клоппнинг «Боруссия»си сазовор бўлганди. Энди «РБ Лейпциг» шоҳсупани забт этиш ниятида. Мюнхенликларнинг навбатдаги зафари немис футболига ҳеч нарса бера олмайди, императорнинг ўзига ҳам. Шунингдек, «Ювентус»нинг ғолиблиги ҳам. Турин гранди 8 йилдан бери тахтдан тушмаган. Бироқ Маротта ва Конте «Интер» ёрдамида серияга барҳам бериш учун жиддий бел боғлаганлар.\n«Офсайд»даги эски қоида ўзгарадими?\nБу борадаги баҳслар қизғин паллага кириб улгурди. Сўнгги ҳимоячидан бутун бир корпусга ўзиб кетиш ҳуқуқини матбуот орқали эълон қилиб, мухлислар муносабати ўрганилмоқда. Чеферин ҳатто ҳужумчи фойдасига 10-15 см. қўшимча фарқ вариантини кўриб чиқмоқда. Нима бўлганда ҳам, АПЛдаги можаролар серияси футбол мутассаддиларини эътибор қаратишга мажбур этди. Агар фақат ҳужумчи билан ҳимоячи ўртасидаги тир-қиш кўринганда ўйиндан ташқари ҳолат қайд этилса, яъни ҳужумчи рақиб дарвозасига яқинроқ бўлса, ҳимоя янги қоидага мослашиб олгунига қадар голлар сони кўпроқ бўлади.\nЕвро-2020 чемпиони ким бўлади?\nИнтрига етарли, шу боис букмекерлар котировкалари доимий равишда ўзгариб турибди. Аввалроқ Франция етакчилик қилаётганди, энди Англия. Лекин Бельгия, Голландия ва Германияга тикаётганлар ҳам йўқ эмас, Испанияни унутишмаяпти. Италия билан Португалия фаворитларнинг иккинчи эшелонида, аммо Дания ва Грециянинг яна бош кўтарганини кўрган мухлислар орасида фақат қоғоздаги фаворитларга ишонч билдирмайдиганлари ҳам етарли бўлиши аниқ. Ҳатто Роналдунинг жамоаси финалга аутсайдер сифатида етиб келгани, гуруҳдан 3-ўрин билан «плей-офф»га чиққанига қарамасдан, турнирни ғолиб сифатида якунлагани ҳам айни ҳақиқат.\nХуллас, янги йил футбол воқеаларига бой бўлишига шубҳа йўқ. Асосий байрам бўлмиш Евро-2020да 24 жамоа майдонга тушса, бутун сайёра томоша қилади. «Кўҳна қитъа»нинг етакчи чемпионатларидаги ҳал қилувчи беллашувлар, ЕЧЛ ва ЕЛдаги муросасиз баҳслар юқори интрига ихлосмандлари ишончини оқлашига умид қиламиз. Чиройли голлар, «камбэк»лар, янги қаҳрамонлар, ҳайратомуз ечимлар ва бахтиёр ғолиблар қувончига гувоҳ бўламиз. Футбол ҳеч қачон тўхтамайди ва уни диққат билан кузатишга иштиёқ уйғотади!


Сувдаги хазина - Халқ сўзи\n19:50 23 Июнь 2020 Иқтисодиёт\n“Ҳар куни тонгги соат 4:00 да уйқудан уйғонаман ва ўзимга-ўзим савол бераман: кеча ишим қандай бўлди, сермазмун ўтдими, режалаштирган барча юмушни бажара олдимми? Амалга оширолмаган бўлсам, нима учун бундай бўлди, деган саволларимга жавоб қидираман. Аслида ҳар бир инсон мана шундай мушоҳада юритиб туриши керак, ўшанда иши олдинга силжиши шубҳасиз”.\nБир қарашда буни кучга тўла, шижоатли ёш бир ишбилармоннинг фикри, деб ўйлашингиз турган гап. Аммо фаолияти ҳақида қуйида сўз юритмоқчи бўлганимиз — Тошкент вилоятилик фермер Маматқул ота Саломов 83 ёшга кирган бўлса-да, ҳали-ҳамон ёшлардек шижоати баланд, руҳи тетик, вужуди ғайратли, ишнинг кўзини биладиган тадбиркорлардан, десак, асло муболаға эмас.\nҚарийб йигирма йилдан буён фермерликнинг, асосан, пахта ва ғалла йўналиши билан шуғулланиб келаётган Маматқул ота “Тошкент денгизи” қирғоқларида балиқчилик тармоғини ҳам йўлга қўйиб кам бўлгани йўқ. Ушбу фермер катта даромад топиб, нафақат оиласи ёки давлатга фойда келтиряпти, балки истеъмол бозорига парҳез гўшт етказиб бериш билан бирга, кўпчиликни иш билан таъминламоқда.\nНега айнан балиқчилик? Сабаби оддий: биринчидан, балиқ гўшти инсон саломатлиги учун кони фойда. Иккинчидан, яқингача балиқчилик унут бўлаётган тармоқлардан бирига айланган ва буни қайта тиклаш зарурати пайдо бўлган эди. Шу боис кейинги уч йилда давлатимиз раҳбарининг ташаббуси билан кўплаб соҳалар қатори, балиқчилик ҳам изчил ривожлантириляпти. Бугун ушбу йўналиш билан шуғулланаман, деган инсонлар учун барча эшик очиқ. Балиқчилик корхоналарини зарур техника воситалари ҳамда озуқа билан таъминлаш чоралари кўрилаётгани, кўл ва сув ҳавзаларининг тадбиркорларга узоқ муддатга ижарага берилиши, имтиёзли шартлар асосида лизинг ва кредитлар ажратилиши туфайли балиқчилик хўжаликлари кўпайиб, шифобахш маҳсулот етиштириш ҳажми ошмоқда.\n— Президентимиз томонидан имзоланаётган ҳужжатларнинг барчаси билан танишиб бораман, — дейди Маматқул Саломов. — 2018 йили 7 ноябрдаги балиқчиликни ривожлантириш бўйича қабул қилинган қарордаги имтиёзлар менга жуда маъқул тушиб, шу соҳа билан шуғулланиш истаги пайдо бўлди. Қолаверса, Яратган эгам инъом этган неъматлар кўп — қуёшли кунлар, табиий сув ҳавзалари, мўътадил иқлим, барча қулайлик мавжуд бўлган, давлатимиз томонидан тадбиркорлар ҳар жиҳатдан қўллаб-қувватлаб турилган бир пайтда, бундай кенг имкониятлардан нима учун фойдаланмаслик керак?!\nХуллас, соҳа ривожини кўзлаб қабул қилинаётган Президент қарорларида шу қадар кўп имтиёз ва имкониятлар берилмоқдаки, пировардида Маматқул отадек халққа фойдаси тегадиган, балиқчиликни янги босқичга кўтарадиган фермерлару ишбилармонлар кашф этиляпти. Кўпчиликда балиқчиликка қизиқиш ва иштиёқ уйғонмоқда, десак, адашмаймиз.\nБалиқ — етти хазинанинг бири. Маълумотларга кўра, республикамизда элликдан ортиқ, шундан Тошкент вилоятида учта катта кўл мавжуд бўлиб, “Тошкент денгизи” — ана шулардан бири. Ундаги 250 миллион кубометр сув тоғу тошларга урилиб, оқиб келгани боис тўйинган, табиий минералларга бой ҳисобланади. Ушбу кўлнинг суви нафақат балиқлар семиришига, балки касалликка чалинмаслигига ҳам ижобий таъсир кўрсатар экан.\nШуларни инобатга олган фермер “Тошкент денгизи” соҳилларида балиқчилик фаолиятини йўлга қўйиш мақсадида пухта ва истиқболли режа ишлаб чиқади ҳамда тижорат банки томонидан дастлаб 3-4 миллиард атрофида кредит олиб, катта сув майдонига эга хўжаликда балиқ боқиш учун зарур шароитлар ярата бошлади.\n— Балиқчиликка оид китобларни, тавсияларни кўп ўқидим, — дейди фермер. — Бошланишига ўнта 5х5 метрлик қафас (садок) қуриб, 2018 йили 50 тонна сазан балиғи етиштирдик. Ҳисоб-китоб қилиб қарасам, даромад ёмон эмас. Одамлар ҳам иш билан таъминланяпти. Сўнгра тармоқни янада кенгайтириш учун ўтган йили яна 5 миллиард сўм кредит олиб, қўшимча 25 та қафас қурдик ва ўтган йили 150 тонна балиқ етиштириб, аҳоли дастурхонига етказиб бердик. Жорий йилда олинган 8 миллиард сўм кредит эвазига жами қафас қурилмалар сонини 88 тага етказдик. Бу 18 минг куб метр сувда балиқ боқиш ва натижада 500 тонна балиқ етиштириш имконини беради. Мўлжалимиз ҳам шундай. Олинган кредитларнинг 10 миллиард сўмини қайтаришга ҳам улгурдик. Бунинг учун кечаю кундуз изланишда, ҳаракатда бўлиш, асосийси, ишни тўғри ташкил қилиш керак, деб ўйлайман.\nКўп тармоқли фермер дея ном қозонган Маматқул ота чиндан ҳам балиқ етиштириш сир-асрорларини пухта ўзлаштирган. Шундай бўлса-да, ҳозирги кунга қадар изланишдан, янгилик яратишдан бир зум тўхтамайди, чарчамайди...\nЎзига хос ҳаётий лаборатория\nМаматқул Саломовнинг айтишича, интенсив усулда балиқ етиштириш, бу — замон талаби. Тажриба шуни кўрсатмоқдаки, 100 граммли чавоқ интенсив усулда боқилса, 2,5-3 килограммгача гўшт беради.\nСадокларни қуришда ҳам айрим жиҳатларга эътибор қаратиш зарур. Яъни қафас тўрининг узунлиги 5 метр бўладиган бўлса, унинг ярим метри юқорига чиқиб туради, энг қуйи томонидан яна икки метрча жой қолиши керак. Чунки балиқ еган овқатининг бир қисми ахлат бўлиб чиқади, у заҳарли. Шу боис сув ҳидланмаслиги учун ахлат қуйига тушгач у оқиб кетиши учун шароит ҳам яратиш зарур.\n— Ҳам ширин, ҳам семиз балиқлар етиштириш учун нималарга эътибор бериш талаб этилади? Энг аввало, балиққа сув, кислород, касалликка қарши курашиш, овқатни ўз вақтида бериш талаб қилинишини ёдда тутиш шарт, — дейди фермер. — Яна бир қизиқ тажриба, балиқлар еган овқатини 3 соатда ҳазм қилади. Демак, уларга бир кеча-кундузда 8 марта овқат бериш керак. Балиқ қанча ҳаракатда бўлса, шунча иштаҳаси очилиб, озуқани кўп ейди ва натижада семиради. Шунингдек, балиқларга ёруғлик ҳам сув ва ҳаводек зарур. Айтайлик, кундузи шундоғам ёруғ, аммо кечаси-чи? Бунинг учун махсус нимстанция қуриб, электр энергияси тортиб бордик. Ҳар бир қафас қурилмасининг устига ёритқичли чироқлар ўрнатдик.\nФермернинг айтишича, балиқлар чалиниши мумкин бўлган ўнга яқин касаллик турлари бор экан. Улар касал бўлмаслиги учун 6-7 хил витамин, озуқа ҳазм бўлишини таъминлайдиган микроэлементлар ҳам зарур.\nҲисоб-китобларга кўра, аввалига балиқнинг 1 кило вазн тўплаши учун 7 килограмм озуқа сарфланган бўлса, олиб борилган изланишлар натижасида бу кўрсаткич кейинчалик 5 килога, ўтган йили 3 килога туширилди. Буни яна камайтириш имкони мавжуд. Яъни озуқа таркиби бойитилган сари балиқнинг вазни ортиб, харажат эса камаяди, ҳосилдорлик ортиб бораверади.\nХуллас, бу борада ҳам Маматқул аканинг ўз лабораторияси, ўз ҳаётий тажрибаси бор. Маълум бўлишича, фермер балиқ озуқасининг қайси бири юқори ҳосилдорликка олиб келишини билиш учун дастлаб учта садокда тажриба ўтказади. Ҳар учаласидаги балиқларга турли хил таркибдаги озуқалардан беради. Тажриба 7 кун давом этади. Сўнгра балиқлар тарозига солинади. Табиийки, вазнларда тафовут бўлади ва қайси озуқа балиқларни тез семиртириши мумкинлиги аниқланади. Айтганимиздек, бу — фермернинг ўзига хос тажрибаси, ҳаётий лабораторияси.\nФермернинг фикрича, балиқни озиқлантириш мақсадида сувга ем ташлаганда у сувда чўкиб кетмаслиги керак. Қарангки, тиниб-тинчимас отахон бунинг ҳам йўлини топди. Хитойдан олиб келинган махсус технология бу борада қўл келди.\nФермер тажрибасига асосланиб айтадиган бўлсак, балиқнинг семириши ёки семирмаслиги яна бир қатор омилларга боғлиқ. Гап шундаки, сувга ташланган емнинг асосий қисмини дастлаб балиқларнинг кучлилари еб қўяди. Хўш, бунинг учун нима қилиш керак?\nШундай йўл тутиш керакки, ҳамма балиқ овқат есин. Бунинг учун балиқларга берилиши керак бўлган озуқанинг ҳаммасини бирданига сувга ташлаш керак эмас. Аниқроқ айтадиган бўлсак, овқатни 2-3 марта бўлиб-бўлиб бериш зарур. Шу йўл билан уларнинг ҳаммасини бир хилда тўйдириш мумкин бўлади.\nТаъкидлаш керакки, бугунги кунда Маматқул ота ташкил этган балиқчилик хўжалигида иш уч сменада ташкил этилган. Ҳар бир сменада балиқларга фақат овқат бериш учун 18 одам ҳаракатда бўлади. Ишчилар учун ҳамма шароит яратилган. Фермернинг шиори: иш яхши кетиши учун, биринчи навбатда, шароит яратиш керак.\n— Яна бир нозик масала шундаки, — дейди Маматқул ота суҳбатимизни давом эттириб, — агар ҳарорат 28 — 30 даражадан ошиб кетса, балиқлар пастга шўнғийди ва натижада овқат емай қўяди. Бизда эса айрим пайтларда 40 даража иссиқ бўлиши табиий. Ҳар бир садок қурилмасининг устини махсус тўр билан беркитиш орқали ҳаво ҳароратини мўътадил сақлаш мумкин. Бундан ташқари, бизнинг ҳавзалар атрофига 1 метру 30 сантиметрлик тўсинлар қўйиб чиқилган. Бу нима учун десангиз, сабаби, баҳор ойларида кучли шамол туриб сувни тўлқинлантириб юборса, балиқлар қочиб кетиши, сарфлаган маблағингиз, меҳнатингиз йўққа чиқиши мумкин. Бу тўсиқлар эса бунинг олдини олишга хизмат қилади.\nФермерни қийнаётган муаммо ва режалар\nБалиқчилик ўз-ўзидан бўладиган иш эмас. Бунинг учун катта тажриба, изланиш ва албатта, соҳа бўйича зарур кўникмага, билимга эга бўлиш керак. Зеро, балиқчиликни беилм ёки инновацияларсиз ривожлантириб бўлмайди.\nМаматқул Саломовнинг тадқиқотларига таянган ҳолда айтадиган бўлсак, сазан балиғининг юрти — Венгрия давлати бўлиб, унинг 45 тури бор экан. Ўзбекистонда эса сазаннинг 7 хили етиштирилади.\n— Сазаннинг шунча тури бўлса, унинг қайси зотини ўзимизга олиб келиб боқиш мумкинлиги ҳақида ўйлай бошладим, — дейди фермер. — Балиқ наслчилиги, селекция ишлари билан ҳам шуғулланадиган пайт келди, назаримда. Оддий мисол: зотдор сигирлар кўп сут берганидек, балиқнинг ҳам маҳсулдор ва гўшти ширин, касалликларга чидамли турини қидирдим. Хорижда битта ана шундай наслли сазан она балиқ 500 доллар турар экан. Агар битта она балиқни олиб келиб уни кўпайтирсак, ҳар бир чавоқ келгусида 5-6 килограмм парҳез гўшт бериши мумкин.\nБу ерда яна бир масала, яъни балиқ учун озуқа-ем етиштириш кўндаланг туради. Ҳисоблаб чиқсам, ҳозир буғдой нархи 2,5 минг сўм. Бир кило балиқнинг таннархи эса ўртача 25 мингга етади. Бунинг асосий қисми, яъни 70 — 75 фоизи озуқа-емига кетиб, маҳсулот нархи ошиб кетишига сабаб бўлади. Агар биз, фермерлар зарур озуқа маҳсулотларини экин майдонларимизда ўзимиз етиштирсак, қайта ишласак, балиқ нархи икки баробар арзонлашади.\nБу ҳали ҳаммаси эмас. Чавоқ, деган тушунча бор. Уни шундоқ олиб келиб сув ҳавзасига, яъни махсус қурилган садокка ташласангиз, тўрдан чиқиб кетади. Боиси чавоқлар жуда кичкина бўлади. Қачонки чавоқ ҳажми 100 граммдан ошсагина, кейин қафасли қурилмага солиш мумкин. Бунинг учун нима қилиш керак?\n— Бунинг учун, аввало, чавоқни катталаштириб олгунча кўлда боқиш лозим. Мисол учун, минг тонна балиқ етиштириш учун 3-4 гектар ер майдони етарли. Бу борада маҳаллий ҳокимиятга мурожаат қиляпмиз, агарда бизга мана шу масалани ҳал қилишга амалий ёрдам беришса, балиқнинг таннархи янада пасаяди, — дейди фермер.\nЯна бир муҳим масала, бу — етиштирилган маҳсулотларга харидор топиш, яъни бозорини топа билиш. Тайёр маҳсулотни сота билиш ҳам бизнеснинг асосий шартларидан.\n— Аҳолининг балиқ маҳсулотларига бўлган талабини тўла таъминлаш, бозорларда балиқ нархи сунъий ошиб кетишининг олдини олишга эътибор қаратиш ҳам долзарб масалалардан,— дейди М. Саломов. — Масалан, ҳар бир маҳсулотнинг улгуржи савдоси учун бозорлар мавжуд. Деҳқончасига айтганда, олиб-сотарлар биринчи қўлдан олиб, устига ўз фойдасини қўйиб иккинчи қўлга ўтказади. Иккинчиси учинчисига, хуллас, жараён шундай давом этаверади. Оқибатда маҳсулот оддий халққа етиб боргунича нархи ошиб кетади. Бунинг учун балиқларни тирик ва сифатли сақлаб туриш мақсадида барча бозорда, аҳоли гавжум жойларда алоҳида нуқталарни ташкил қилиш лозим. Соғлиқни сақлаш вазирлиги томонидан тасдиқланган озиқ-овқат маҳсулотларининг кунлик истеъмол меъёрларига биноан инсон организми соғлом ривожланиши учун йил давомида 8 — 10 килограмм балиқ маҳсулоти истеъмол қилиниши зарур. Демак, бу маҳсулотнинг инсон организмига фойдаси жуда катта бўлган витаминларга бойлигини инобатга олиб, болалар боғчалари, шифохоналар, санаторийларга ҳам етказиб бериш тизимини йўлга қўйиш жоиз. Уни сотувга, зарур ижтимоий объектларга етказиб бориш учун махсус идишларга солиб, кислород билан таъминлаш зарур. Шунда балиқ бир ойгача бемалол яшайди.\nФермернинг фикрича, балиқчиликни ривожлантиришда яна бир оғриқли жиҳат, мазкур соҳада катта ютуқларга эришган инсонлар тажрибасини оммалаштириш масаласи оқсаб турибди.\n— Бир мисол. Икки йил муқаддам хўжалигимиз ва Тошкент давлат аграр университетининг балиқчиликка ихтисослаштирилган факультети ўртасида шартнома тузилган эди, — дейди М. Саломов. — Унга кўра, талабалар хўжалигимизда бўлиб, амалиёт ўташи белгиланган. Аммо таълим муассасаси раҳбарияти, профессор-ўқитувчилари ҳам жим. Ахир навбат билан 10 — 15 талаба келиб, балиқлар қуршовида жонли амалиёт ўтаса, нур устига аъло нур-ку. Қолаверса, профессорлар иштирокида республикамизнинг барча ҳудудидан балиқчилик билан шуғулланаётган ва шуғулланиш истагида бўлганларни таклиф қилиб, хўжалигимизда амалга оширилаётган ишларни кўрсатсак, маърузалар ўқиб, савол-жавоблар қилсак, балиқчилик сир-асрорларини жойида тушунтирсак ҳам натижаси бошқача бўларди.\nФақат ўзини эмас, балки эл-юрт манфаатини, соҳа ривожини ўйлаган ҳар қандай одамнинг, хусусан, тадбиркору фермерларнинг ишида унум, оиласида файзу барака бўлади. Чунки бундай инсонлар фаолияти, истиқболли лойиҳалари, албатта, давлатимиз томонидан ҳар томонлама қўллаб-қувватланишига ишонамиз.\nДарвоқе, яна бир янгилик. Кўп тармоқли фермер номига эришган отахон Маматқул Саломов пахта, ғалла, қишлоқ хўжалиги маҳсулотлари, чорвачилик, балиқчилик фаолияти билан бир қаторда, яқинда шинамгина ресторан фаолиятини ҳам йўлга қўйди.\nПойтахтимизда жойлашган ушбу таом маркази бунёд этилиши сабаб ташландиқ ер обод масканга айлантирилди. Айни пайтда шу ернинг ўзида ташкил қилинган бешта махсус сунъий ҳовузчаларда фермер хўжалигида етиштирилаётган 5 турдаги тирик балиқлар олиб келиниб, аҳолига арзон нархларда сотилмоқда. Мижозларнинг талабига кўра, балиқлардан турли таомлар пишириб бериляпти. Бу ҳам яна бир қулайлик, албатта. Натижада 25 нафар ёш ишли бўлди. Бу ҳали ҳаммаси эмас. Фермернинг келгусида балиқчилик кластери ташкил қилиш нияти ҳам бор.\nЕтти хазинанинг бири бўлган балиқчиликни янада ривожлантириш учун мамлакатимизда сув ҳавзалари ресурслари ҳам, ишончли ва илмий асосланган лойиҳалар ҳам етарли. Биз улардан янада самарали фойдаланиш чораларини кўраётган инсонлардан бири — 83 ёшли фермер Маматқул ота Саломовнинг фаолияти ҳақида қисқача сўз юритдик. Ва амин бўлдикки, унинг йигитларга хос ғайрат-шижоати, янгиликларга интилиши, яратувчанлиги, иш тажрибасини ёшларга ибрат қилиб кўрсатишга арзийди.\nМақолани якунлаш чоғида ушбу нақл беихтиёр хаёлимиздан ўтди: “Одамларга балиқ эмас, қўлига қармоқ бериб, балиқ тутишни ўргатиш керак”. Бу иборанинг мағзини чақиш, мушоҳада қилиш эса ҳар кимнинг ўзига ҳавола...\nРаҳим ШЕРҚУЛОВ («Халқ сўзи»).